**ΠΙΝΑΚΑΣ ΕΠΕΞΗΓΗΣΗΣ ΟΡΩΝ ΚΑΙ ΣΥΝΤΜΗΣΕΩΝ**

Για τους σκοπούς της παρούσας προκήρυξης, οι χρησιμοποιούμενοι όροι και συντμήσεις έχουν την έννοια που τους αποδίδεται κατωτέρω:

| **ΟΡΟΣ** | **ΕΠΕΞΗΓΗΣΗ ΟΡΟΥ** |
| --- | --- |
| **ΑΑΔΕ** | Ανεξάρτητη Αρχή Δημοσίων Εσόδων |
| **Αιτών** | Είναι το φυσικό πρόσωπο που υποβάλλει αίτηση για υπαγωγή στο Πρόγραμμα. |
| **Αίτημα Επαλήθευσης – Πιστοποίησης Δαπανών** | Αίτημα του δικαιούχου που πραγματοποιείται μέσω της ηλεκτρονικής πλατφόρμας στο Φορέα Υλοποίησης και Ελέγχου για την επαλήθευση και πιστοποίηση του φυσικού και οικονομικού αντικειμένου του έργου του. |
| **ΑΜΕΑ** | Άτομα Με Ειδικές Ανάγκες |
| **Ανάκτηση** | Η επιστροφή των αχρεωστήτως ή παρανόμως καταβληθέντων ποσών από τον λαμβάνοντα για μη νόμιμη αιτία. |
| **ΑΦΜ** | Αριθμός Φορολογικού Μητρώου |
| **Αχρεωστήτως Καταβληθέν Ποσό** | Κάθε δαπάνη η οποία δεν αντιστοιχεί σε ίσης αξίας παραδοθέν έργο, προμήθεια ή υπηρεσία, σύμφωνα με τους όρους της σχετικής σύμβασης ή απόφασης με την οποία αναλήφθηκε η υποχρέωση της δαπάνης. |
| **Βαθμοημέρες** | Δείκτης για τη δριμύτητα κλίματος μιας περιοχής που χρησιμοποιείται για τον υπολογισμό των φορτίων θέρμανσης ενός κτιρίου και της απαιτούμενης κατανάλωσης ενέργειας για τη θέρμανσή του. |
| **ΓΓΠΣΔΔ** | Γενική Γραμματεία Πληροφοριακών Συστημάτων Δημόσιας Διοίκησης. |
| **Δράση** | Το σύνολο καθορισμένων στο Εθνικό Σχέδιο Ανάκαμψης και Ανθεκτικότητας (ΕΣΑΑ) μεταρρυθμίσεων ή και επενδύσεων, που έχουν προσδιορισθεί ως οικονομικά και τεχνικά αυτοτελείς, είναι επιλέξιμες για χρηματοδότηση στο πλαίσιο του ΤΑΑ, συμβάλλουν στους πυλώνες αυτού και έχουν καθορισμένο χρονικό πλαίσιο, ορόσημα και στόχους. |
| **ΕΕ** | Ευρωπαϊκή Ένωση. |
| **Ένταση ενίσχυσης** | Το ακαθάριστο ποσό της ενίσχυσης εκφραζόμενο ως ποσοστό των επιλέξιμων δαπανών, πριν από την αφαίρεση φόρων ή άλλων επιβαρύνσεων. |
| **Επιλέξιμος εξοπλισμός** | Ο ηλιακός θερμοσίφωνας νέας τεχνολογίας ή/και το σύστημα αντλίας θερμότητας (συμπεριλαμβάνεται π.χ. εξωτερική μονάδα, fan coil, σωληνώσεις) |
| **Επιλαχόντες του Προγράμματος «ΑΝΑΚΥΚΛΩΝΩ ΑΛΛΑΖΩ ΘΕΡΘΟΣΙΦΩΝΑ»** | Φυσικά πρόσωπα που είχαν αιτηθεί στο Πρόγραμμα «ΑΝΑΚΥΚΛΩΝΩ ΑΛΛΑΖΩ ΘΕΡΜΟΣΙΦΩΝΑ» με εγκεκριμένη αίτηση και μη εξαργυρωμένα Voucher. |
| **Έργο** | Έργο που έχει περιγράφει και περιληφθεί σε επιμέρους Δράση του ΕΣΑΑ, έχει καθορισμένο χρονικό πλαίσιο, Ορόσημα και Στόχους και συμβάλλει στην επίτευξη των στόχων του ΤΑΑ. |
| **ΕΥΣΤΑ** | Ειδική Υπηρεσία Συντονισμού Ταμείου Ανάκαμψης. |
| **€** | Ευρώ. |
| **Ιδιωτική συμμετοχή** | Κάθε συμμετοχή από ιδιωτικά κεφάλαια για την υλοποίηση έργου. Οριοθέτηση ίδιας συμμετοχής του δικαιούχου προκύπτει ως διαφορά μεταξύ του επιλέξιμου προϋπολογισμού και της δημόσιας ενίσχυσης. |
| **ΚΑΔ** | Κωδικός Αριθμός Δραστηριότητας. |
| **ΚΕ.Π.Α** | Κέντρο Πιστοποίησης Αναπηρίας. |
| **ΜΣΣ** | Μέλος Συμφώνου Συμβίωσης |
| **ΟΠΣ** | Ολοκληρωμένο Πληροφοριακό Σύστημα. |
| **ΠΔΕ** | Πρόγραμμα Δημοσίων Επενδύσεων. |
| **Πρόγραμμα** | Το σύνολο των στοιχείων που ορίζονται μέσω της Αναλυτικής προκήρυξης και των συνοδευτικών εντύπων αυτής βάσει των οποίων εντάσσονται και υλοποιούνται τα έργα. |
| **ΣΑΤΑ** | Συλλογική Απόφαση Ταμείου Ανάκαμψης. |
| **ΤΑΑ** | Ταμείο Ανάκαμψης και Ανθεκτικότητας. |
| **ΥΠΕΝ** | Υπουργείο Περιβάλλοντος και Ενέργειας. |
| **Φορέας Υλοποίησης και Ελέγχου** | Φορέας Υλοποίησης και Ελέγχου του παρόντος Προγράμματος ορίζεται η Ειδική Υπηρεσία «Επιτελική Δομή ΕΣΠΑ Υπουργείου Περιβάλλοντος και Ενέργειας». |
| **Φορέας Πληρωμών** | Αρμόδιος Φορέας για την καταβολή της αναλογούσας επιδότησης ορίζεται η Γενική Διεύθυνση Οικονομικών Υπηρεσιών του Υπουργείου Περιβάλλοντος και Ενέργειας. |
| **Ωφελούμενος** | Είναι το φυσικό πρόσωπο που υποβάλλει αίτηση για υπαγωγή στο Πρόγραμμα και ο τελικός αποδέκτης των κινήτρων. |
| **Voucher** | Επιταγή προϊόντος ή/και υπηρεσίας |

# Αντικείμενο και στόχος του Προγράμματος

Το Πρόγραμμα «**Αλλάζω Σύστημα Θέρμανσης και Θερμοσίφωνα**» επιχορηγεί νοικοκυριά για (i) την εγκατάσταση νέων ηλιακών θερμαντήρων νερού ή/και σύστημα αντλίας θερμότητας νέας σύγχρονης τεχνολογίας και (ii) την αντικατάσταση ενεργοβόρων ηλεκτρικών θερμαντήρων παλιάς τεχνολογίας. Συγκεκριμένα, το πρόγραμμα περιλαμβάνει:

* + - Την επιδότηση αγοράς νέου ηλιακού́ θερμοσίφωνα σύγχρονης τεχνολογίας (**Επιλέξιμος Εξοπλισμός Κατηγορίας Α**).
    - Την επιδότηση αγοράς νέου συστήματος αντλίας θερμότητας (συμπεριλαμβανομένου π.χ. εξωτερική μονάδα, fan coil, σωληνώσεις) (**Επιλέξιμος Εξοπλισμός Κατηγορίας Β**).
    - Την επιδότηση της δαπάνης για την εκτέλεση αναγκαίων συμπληρωματικών εργασιών τοποθέτησης επιλέξιμου εξοπλισμού (π.χ. κόστος τοποθέτησης, αναλώσιμα & εξαρτήματα κλπ.) (**Επιλέξιμη Δαπάνη των Κατηγοριών Α και Β**).

Βασικοί στόχοι του Προγράμματος είναι η αύξηση των ανανεώσιμων πηγών ενέργειας (ΑΠΕ) και η εξοικονόμηση οικονομικών πόρων από τη μείωση της κατανάλωσης ενέργειας. Συγκεκριμένα, η χρήση ΑΠΕ αναμένεται να μειώσει σημαντικά το μέσο ενεργειακό κόστος της ελληνικής οικογένειας και παράλληλα η χαμηλότερη ζήτηση ηλεκτρικής ενέργειας συνεπάγεται σε μικρότερη παραγωγή από ορυκτά καύσιμα ή μη ανανεώσιμες πηγές.

Επιπρόσθετα, μέσω του προγράμματος επιτυγχάνεται η μείωση χρήσης συστημάτων θέρμανσης με βάση τα ορυκτά καύσιμα και τη βιομάζα, τα οποία επιβαρύνουν σημαντικά την ατμοσφαιρική ρύπανση με αιωρούμενα σωματίδια. Το Πρόγραμμα ενισχύει τους ωφελούμενους στις Περιφέρειες Κεντρικής Μακεδονίας και Ηπείρου όπου με βάση στοιχεία μετρήσεων ατμοσφαιρικής ρύπανσης των τελευταίων πέντε (5) χρόνων, καταγράφεται συχνή υπέρβαση των μέγιστων επιτρεπτών ορίων σωματιδιακής ρύπανσης αρκετές φορές ετησίως σε σχέση με τις υπόλοιπες Περιφέρειες της Ελλάδας.

# Όροι επιλεξιμότητας

## Προϋποθέσεις Συμμετοχής ωφελούμενων στο Πρόγραμμα

Οι ωφελούμενοι του Προγράμματος είναι οικιακοί καταναλωτές που επιθυμούν να τοποθετήσουν στην οικία τους (ενοικιαζόμενη/δωρεάν παραχωρούμενη) ηλιακό θερμοσίφωνα νέας τεχνολογίας ή/και νέο σύστημα αντλίας θερμότητας.

Στις ενοικιαζόμενες/δωρεάν παραχωρούμενες κατοικίες εφαρμόζονται οι διατάξεις του Κανονισμού 2831/2023 της Επιτροπής ΕΕ για τις ενισχύσεις ήσσονος σημασίας (de minimis), όπου καθορίζονται τα όρια σώρευσης (300.000 €). Από πλευράς ιδιοκτητών των ακινήτων, πριν τη χορήγηση της ενίσχυσης, θα πρέπει να δηλωθεί υπεύθυνα η τήρηση όλων των όρων που καθορίζονται στον Κανονισμό για ενισχύσεις ήσσονος σημασίας 2831/2023 (de minimis) και για οποιαδήποτε άλλη ενίσχυση ήσσονος σημασίας έχει ληφθεί βάσει του εν λόγω Κανονισμού ή άλλων Κανονισμών για ενισχύσεις ήσσονος σημασίας κατά τα τρία (3) τελευταία έτη, σε συμμόρφωση με τα οριζόμενα στην παρ. 4 του άρθρου 6 του Κανονισμού. Υπόδειγμα της ανωτέρω δήλωσης συμμόρφωσης με τον κανονισμό de minimis έχει προστεθεί ως παράρτημα στον Οδηγό (Παράρτημα ΙV).

Οι αιτήσεις χρηματοδότησης υποβάλλονται από μεμονωμένα Φυσικά Πρόσωπα τα οποία διαμένουν μόνιμα στην Ελλάδα. Προκειμένου να υποβάλλει αίτηση ένα Φυσικό Πρόσωπο θα πρέπει να συντρέχουν σωρευτικά οι κάτωθι προϋποθέσεις:

* + - Να διαθέτει υποχρεωτικά Αριθμό Φορολογικού Μητρώου, καθώς και έγκυρους κωδικούς πρόσβασης στις ηλεκτρονικές υπηρεσίες της ΑΑΔΕ, μέσω των οποίων γίνεται η ταυτοποίησή των προσωπικών στοιχείων μέσω ΟΠΣ.
    - Να έχει υποβάλει κατά το έτος αναφοράς (φορολογικό έτος 2023) δήλωση φορολογίας εισοδήματος (Ε1), είτε ως ΥΠΟΧΡΕΟΣ ατομικής ή κοινής δήλωσης, είτε εμμέσως ως «ΣΥΖΥΓΟΣ/ΜΣΣ[[1]](#footnote-2)» σε περίπτωση κοινής δήλωσης. Η σχετική δήλωση θα πρέπει να έχει εκκαθαριστεί.
    - Δεν είναι επιλέξιμοι ωφελούμενοι (Φυσικά Πρόσωπα που υποβάλουν την αίτηση) οι οποίοι είχαν υποβάλει δήλωση φορολογίας εισοδήματος κατά το έτος αναφοράς (2023) ως κάτοικοι εξωτερικού.
    - Εξαρτώμενα μέλη που δεν υποβάλλουν αυτόνομα δήλωση (δηλ. δεν είναι υπόχρεοι σε δική τους ατομική δήλωση) δε δύνανται να υποβάλλουν αίτηση για τη Συμμετοχή τους στο Πρόγραμμα.

## Περιορισμοί

Στο Πρόγραμμα «Αλλάζω Σύστημα Θέρμανσης και Θερμοσίφωνα»:

* + - Ο ωφελούμενος δεν δύναται να χρηματοδοτηθεί, ενταχθεί και αιτηθεί χρηματοδότηση για αγορά ηλιακού θερμοσίφωνα ή/και συστήματος αντλίας θερμότητας από άλλο χρηματοδοτούμενο πρόγραμμα εθνικών ή κοινοτικών πόρων.
    - Δεν είναι δυνατή η υποβολή άνω της μίας αίτησης για την ίδια κατοικία, από διαφορετικά φυσικά πρόσωπα. **Κάθε Φυσικό Πρόσωπο δύναται να αιτηθεί την αγορά νέου ηλιακού θερμοσίφωνα ή/και συστήματος αντλίας θερμότητας για την κύρια ή δευτερεύουσα κατοικία**, για την οποία συντρέχουν αθροιστικά οι ακόλουθες προϋποθέσεις:
      * 1. Αποτελεί την κύρια ή δευτερεύουσα κατοικία του ωφελούμενου (ιδιόκτητη, ενοικιαζόμενη ή παραχωρούμενη).
        2. Διαθέτει ενεργή, οικιακή (και μη κοινόχρηστη) παροχή ηλεκτρικού ρεύματος, μέσω της οποίας πραγματοποιείται η ταυτοποίηση της κατοικίας του ωφελούμενου.
* Διασφαλίζεται ο Κανονισμός 2021/C 58/01 λαμβάνοντας υπόψη και την απαίτηση περί συμμόρφωσης με την αρχή της «μη πρόκλησης σημαντικής βλάβης» κατά την έννοια του άρθρου 17 του κανονισμού (ΕΕ) 2020/852 του Ευρωπαϊκού Κοινοβουλίου και του Συμβουλίου, για τη θέσπιση του Μηχανισμού Ανάκαμψης και Ανθεκτικότητας.

## Επιλέξιμος εξοπλισμός

Το Πρόγραμμα επιχορηγεί τις ακόλουθες κατηγορίες επιλέξιμου εξοπλισμού:

* + - **Κατηγορία Α:** Αγορά ηλιακών θερμοσίφωνων νέας τεχνολογίας.
    - **Κατηγορία Β:** Αγορά συστήματος αντλιών θερμότητας.

Τα ελάχιστα χαρακτηριστικά των επιλέξιμων ηλιακών θερμοσιφώνων παρουσιάζονται στον Πίνακα 1.

Πίνακας 1: Ελάχιστα χαρακτηριστικά επιλέξιμων ηλιακών θερμοσιφώνων που δύναται να επιδοτηθούν στο πλαίσιο του Προγράμματος.

| **Κατηγορία Α** (Ηλιακός Θερμοσίφωνας) | **Τεχνικά Χαρακτηριστικά** | | **Ελάχιστες Απαιτήσεις** |
| --- | --- | --- | --- |
| Χαρακτηριστικά Δεξαμενής Ζεστού Νερού (Boiler) | Πιστοποίηση CE | Ναι |
| Ενεργειακή Κλάση | C ή καλύτερη (C, B, A) |
| Επιτρεπτά εύρη χωρητικότητας (λίτρα) | >110 λίτρα |
| 1. Πιστοποίηση Solar Keymark ως σύστημα (σχετικά πρότυπα EN 12976-1 & EN 12976-2) 2. Πιστοποίηση Solar Keymark για τους ηλιακούς συλλέκτες που φέρουν (σχετικά πρότυπα EN12975-1 & ISO 9806) | | Αποδεκτοί ηλιακοί θερμοσίφωνες οι οποίοι διαθέτουν έστω μία από τις δύο κατηγορίες πιστοποίησης |
| Εργοστασιακή Εγγύηση | | Τουλάχιστον δύο έτη (2) στο σύνολο του ηλιακού συστήματος (δοχείο, συλλέκτες κτλ) |
| Κατάσταση | | Καινούργιο/Αμεταχείριστο |
| Τεχνική Υποστήριξη/ επισκευαστικό κέντρο | | Τεχνική Υποστήριξη Ηλιακών Θερμοσιφώνων στην Ελλάδα και τηλεφωνική υποστήριξη στην ελληνική γλώσσα, κατά το χρονικό διάστημα ισχύος της εργοστασιακής εγγύησης |

Τα ελάχιστα χαρακτηριστικά των επιλέξιμων συστημάτων αντλιών θερμότητας παρουσιάζονται στον Πίνακα 2.

Πίνακας 2: Ελάχιστα χαρακτηριστικά επιλέξιμων συστημάτων αντλιών θερμότητας που δύναται να επιδοτηθούν στο πλαίσιο του Προγράμματος.

| **Κατηγορία Β**  (Σύστημα αντλίας θερμότητας, συμπεριλαμβανομένου π.χ. της εξωτερικής μονάδας, fan coil, σωληνώσεις) | **Τεχνικά Χαρακτηριστικά** | **Ελάχιστες Απαιτήσεις** |
| --- | --- | --- |
| Πιστοποίηση CE | Ναι |
| Ενεργειακή Κλάση  (στο επίπεδο των 55ο) | Α+ ή καλύτερη |
| Εργοστασιακή Εγγύηση | Τουλάχιστον δύο (2) έτη για όλο το σύστημα αντλίας θερμότητας |
| Κατάσταση | Καινούργιο/Αμεταχείριστο |
| Τεχνική υποστήριξη/ επισκευαστικό κέντρο | Τεχνική Υποστήριξη κατά το χρονικό διάστημα ισχύος της εργοστασιακής  εγγύησης |
| Εναλλακτικές τεχνολογίες | Αέρα-νερού, γεωθερμικές, πολυδιαιρούμενα συστήματα (απλού τύπου, VRV/VRF) |

Οι προμηθευτές είναι εξ’ ολοκλήρου υπεύθυνοι για την επιλογή και διάθεση του επιλέξιμου εξοπλισμού που ανταποκρίνονται στις ελάχιστες απαιτήσεις του Προγράμματος.

## Είδος και ύψος ενίσχυσης

Η αίτηση χρηματοδότησης για την **Κατηγορία Α** αφορά την επιδότηση της (βλ. Πίνακα 3):

1. Δαπάνης αγοράς νέου ηλιακού θερμοσίφωνα σε ποσοστό 50% ή 60% ανάλογα με τα αντίστοιχα εισοδηματικά κριτήρια που αναλύονται παρακάτω.
2. Δαπάνης εκτέλεσης των αναγκαίων συμπληρωματικών εργασιών για την εγκατάσταση νέου ηλιακού θερμοσίφωνα (π.χ. κόστος τοποθέτησης, αναλώσιμα & εξαρτήματα κλπ.), σε ποσοστό 50% ή 60% και μέχρι ενός ανώτατου επιτρεπόμενου ποσού επιχορήγησης, που εξαρτάται από τα εισοδηματικά κριτήρια του ωφελούμενου.

Η αίτηση χρηματοδότησης για την **Κατηγορία Β** αφορά την επιδότηση της (βλ. Πίνακα 4):

1. Δαπάνης αγοράς νέου συστήματος αντλίας θερμότητας σε ποσοστό 50%.
2. Δαπάνης εκτέλεσης των αναγκαίων συμπληρωματικών εργασιών για την εγκατάσταση νέου συστήματος αντλίας θερμότητας (π.χ. κόστος μεταφοράς, αναλώσιμα & εξαρτήματα κλπ.), σε ποσοστό 50% μέχρι ενός ανώτατου επιτρεπόμενου ποσού επιχορήγησης.

Συγκεκριμένα,

* Οι ωφελούμενοι για κάθε μια από τις Κατηγορίες (Κατηγορία Α & Κατηγορία Β) των οποίων η αίτηση εγκρίνεται, λαμβάνουν δύο (2) επιταγές (Vouchers):
  + - * 1. Μια για την επιδότηση του επιλέξιμου εξοπλισμού των Κατηγοριών Α & Β.
        2. Μια για την επιδότηση των συμπληρωματικών υπηρεσιών.
* Ο ωφελούμενος μπορεί να εξαργυρώσει κάθε επιταγή σε προμηθευτή της επιλογής του, μειώνοντας το τελικό ποσό που θα κληθεί να καταβάλει για την αγορά του επιλέξιμου εξοπλισμού ή αντίστοιχα για την παροχή των συμπληρωματικών υπηρεσιών.
* Ο Φορέας Πληρωμών του Προγράμματος καταβάλλει την αξία της επιταγής απευθείας στον εκάστοτε προμηθευτή, σε χρόνο που έπεται της ολοκλήρωσης της συναλλαγής, ενώ ο ωφελούμενος το υπόλοιπο ποσό κατά την αγορά του επιλέξιμου εξοπλισμού ή την παροχή των σχετικών υπηρεσιών.

Η μέγιστη ονομαστική αξία κάθε επιταγής προϊόντος και επιταγής υπηρεσιών καθορίζεται σύμφωνα με τους Πίνακες 3 και 4.

Πίνακας 3: Μέγιστες Ονομαστικές Αξίες επιταγών προϊόντων για την Κατηγορία Α επιλέξιμου εξοπλισμού (νέου ηλιακού θερμοσίφωνα).

|  | **Κατηγορία Α** | | | |
| --- | --- | --- | --- | --- |
| **Επιταγή προϊόντος** | | **Επιταγή υπηρεσιών** | |
| **Εισοδηματικό Κριτήριο 1** | **Εισοδηματικό Κριτήριο 2** | **Εισοδηματικό Κριτήριο 1** | **Εισοδηματικό Κριτήριο 2** |
| Ποσοστό ενίσχυσης (%) | 60% | 50% | 60% | 50% |
| Μέγιστη ονομαστική αξία επιταγών προ ΦΠΑ (€) | 840 | 600 | 180 | 100 |

Πίνακας 4: Μέγιστες Ονομαστικές Αξίες επιταγών προϊόντων για την Κατηγορία Β επιλέξιμου εξοπλισμού (νέου συστήματος αντλίας θερμότητας.

|  | **Κατηγορία Β** | |
| --- | --- | --- |
| **Χωρίς Εισοδηματικά Κριτήρια** | |
| **Επιταγή προϊόντος** | **Επιταγή υπηρεσιών** |
| Ποσοστό ενίσχυσης (%) | 50% | 50% |
| Μέγιστη ονομαστική αξία επιταγών προ ΦΠΑ (€) | 5.000 | 1.000 |

Οι παραπάνω τιμές αντιστοιχούν σε καθαρή αξία λιανικής πώλησης προ ΦΠΑ. Σημειώνεται ότι ο ΦΠΑ είναι επιλέξιμος και ενισχύεται **κατά το ίδιο ποσοστό**, όμως δε συνυπολογίζεται στο απόλυτο ανώτατο όριο, ώστε να προστίθεται διακριτά ο ΦΠΑ της κάθε περιοχής στην οποία εμπίπτει ο προμηθευτής που διενεργεί τη συναλλαγή.

**Παραδείγματα:**

* *Παράδειγμα #1: ωφελούμενος της πρώτης εισοδηματικής κατηγορίας προμηθεύεται ηλιακό θερμοσίφωνα (Κατηγορία Α επιλέξιμου εξοπλισμού) από προμηθευτή της επιλογής του. Σε περίπτωση όπου ο ΦΠΑ είναι 24%, ο ωφελούμενος μπορεί να επιχορηγηθεί μέχρι του ανώτατου ποσού (δημόσια δαπάνη) των € 1.041,60 το οποίο προκύπτει ως εξής:*

*Καθαρό ποσό προϊόντος: 840 € (γραμμή 2 και στήλη 1 του Πίνακα 3 = ανώτατη επιχορήγηση επί της καθαρής αξίας)*

*ΦΠΑ προϊόντος: 201,60 € (****24%*** *ΦΠΑ εφαρμοζόμενο στην παραπάνω αξία = επιχορήγηση επί του ΦΠΑ)*

*Σύνολο: 1.041,60 € (ανώτατο ποσό επιχορήγησης – ΣΥΝΟΛΙΚΟ)*

* *Παράδειγμα #2: ωφελούμενος προμηθεύεται σύστημα αντλίας θερμότητας (Κατηγορία Β επιλέξιμου εξοπλισμού) από προμηθευτή της επιλογής του. Επιπλέον, λαμβάνει επιχορήγηση για παροχή υπηρεσιών από τον ίδιο προμηθευτή. Σε περίπτωση όπου ο ΦΠΑ είναι 24%, ο ωφελούμενος μπορεί να επιχορηγηθεί μέχρι του ανώτατου ποσού των € 7.440 το οποίο προκύπτει ως εξής:*

*Καθαρό ποσό προϊόντος: 5.000 € (γραμμή 2 και στήλη 1 του Πίνακα 4 = ανώτατη επιχορήγηση επί της καθαρής αξίας)*

*ΦΠΑ προϊόντος: 1.200 € (****24%*** *ΦΠΑ εφαρμοζόμενο στην παραπάνω αξία = επιχορήγηση επί του ΦΠΑ)*

*Καθαρό ποσό υπηρεσιών: 1.000 € (γραμμή 2 και στήλη 2 του Πίνακα 4 = ανώτατη επιχορήγηση επί της καθαρής αξίας)*

*ΦΠΑ υπηρεσιών: 240 € (****24%*** *ΦΠΑ εφαρμοζόμενο στην παραπάνω αξία = επιχορήγηση επί του ΦΠΑ)*

*Σύνολο: 7.440 € (ανώτατο ποσό επιχορήγησης – ΣΥΝΟΛΙΚΟ)*

Για τον υπολογισμό των εισοδηματικών κριτηρίων λαμβάνεται υπόψη το ετήσιο ατομικό και οικογενειακό εισόδημα (ΕΙΣ). Στο πλαίσιο του Προγράμματος στο ετήσιο ατομικό ή οικογενειακό εισόδημα προσμετρούνται το Συνολικό Δηλωθέν εισόδημα, τα Απαλλασσόμενα και Αυτοτελή Φορολογούμενα εισοδήματα καθώς και η Προστιθέμενη Διαφορά Αντικειμενικών Δαπανών, όλων των μελών της οικογένειας του αιτούντος.

Πίνακας 5: Εισοδηματικές Κατηγορίες και ποσοστό ενίσχυσης.

|  |  |  |  |
| --- | --- | --- | --- |
| **Εισοδηματικά Κριτήρια** | **Ατομικό Εισόδημα (€)** | **Οικογενειακό Εισόδημα (€)** | **Ποσοστό (%) ενίσχυσης** |
| 1 | ΕΙΣ ≤5.000 | ΕΙΣ ≤ 10.000 | 60% |
| 2 | ΕΙΣ >5.000 | ΕΙΣ > 10.000 | 50% |

Σε ότι αφορά την τιμολόγηση των επιχορηγούμενων προϊόντων και υπηρεσιών:

* Η επιχορηγούμενη τιμή πώλησης του επιλέξιμου εξοπλισμού θα πρέπει να αντιστοιχεί σε τιμή τοις μετρητοίς, καθώς δεν επιδοτούνται τυχόν τόκοι που προκύπτουν μετά από διακανονισμό (δόσεις). Εφόσον η πληρωμή γίνεται βάσει έντοκων δόσεων, θα πρέπει να καταγράφεται και να δηλώνεται στη συναλλαγή το συνολικό ποσό (αξία) τοις μετρητοίς, διακριτά από οποιαδήποτε άλλη επιβάρυνση (π.χ. τόκους και έξοδα φακέλου).
* Ο προμηθευτής τηρεί τα πιθανά μέγιστα όρια που έχουν τεθεί και το εύλογο του κόστους του επιλέξιμου εξοπλισμού.
* Ο επιλέξιμος εξοπλισμός και οι συμπληρωματικές υπηρεσίες μπορούν να τιμολογούνται από τον ίδιο ή από διαφορετικούς εγκεκριμένους προμηθευτές.
* Σε περίπτωση αγοράς προϊόντος που περιλαμβάνει και επιλέξιμες υπηρεσίες (περίπτωση τιμολόγησης από τον ίδιο προμηθευτή), αυτές θα πρέπει να τιμολογούνται διακριτά (π.χ. να αναγράφονται σε διαφορετική γραμμή του ίδιου παραστατικού ή σε χωριστό παραστατικό) και σε κάθε περίπτωση, να μην ενσωματώνονται στη τιμή του βασικού προϊόντος, επί της οποίας θα υπολογιστεί η ενίσχυση.
* Η χρήση της επιταγής προϊόντος αποτελεί προϋπόθεση για τη χρήση της επιταγής υπηρεσιών.
* Το σύνολο των συμπληρωματικών υπηρεσιών θα πρέπει να περιλαμβάνονται σε ένα και μόνο παραστατικό (από έναν και μόνο προμηθευτή) για να δύναται να επιδοτηθούν μέσω μίας επιταγής υπηρεσίας.
* Ο προμηθευτής που τιμολογεί την υπηρεσία βεβαιώνει και την καλή εκτέλεση των σχετικών εργασιών.
* Από τα αναγραφόμενα στο παραστατικό και στη δήλωση δαπανών για τις ανάγκες του Προγράμματος, θα πρέπει να προκύπτει η καθαρή αξία του επιχορηγούμενου προϊόντος και ο ΦΠΑ που αναλογεί στην αξία αυτή.

Λαμβάνοντας υπόψη τα παραπάνω, δεν τίθεται θέμα έμμεσης ενίσχυσης μέσω της επιχορήγησης του προγράμματος στους προμηθευτές, και όποιο οικονομικό όφελος προκύψει αποτελεί απλά δευτερογενές οικονομικό αποτέλεσμα.

# Προϋπολογισμός – πηγή χρηματοδότησης

Το Πρόγραμμα «Αλλάζω Σύστημα Θέρμανσης και Θερμοσίφωνα» χρηματοδοτείται από πόρους του Ταμείου Ανάκαμψης και Ανθεκτικότητας στο πλαίσιο της Δράσης του ΤΑΑ – 16994 με τίτλο «Ενεργειακή απόδοση και προώθηση των ΑΠΕ για αυτοκατανάλωση», βάσει της [•] απόφαση ένταξης του έργου (ΑΔΑ: [•]).

Ο προϋπολογισμός του Προγράμματος «Αλλάζω Σύστημα Θέρμανσης και Θερμοσίφωνα» (**Συνολική Δημόσια Δαπάνη**) ανέρχεται σε 180.000.000,00 € χωρίς ΦΠΑ και 223.200.000,00 € με ΦΠΑ.

**Για την Κατηγορία Α «Αγορά ηλιακών θερμοσιφώνων νέας τεχνολογίας»**

**Το 67% της Συνολικής Δημόσιας Δαπάνης**, δηλαδή 120.000.000,00 € χωρίς ΦΠΑ ή 148.800.000,00 € με ΦΠΑ, δεσμεύεται για την αγορά του επιλέξιμου εξοπλισμού της **Κατηγορίας Α**. **Εκ των οποίων, τα 36.000.000,00 € χωρίς ΦΠΑ ή αλλιώς τα 44.640.000,00 € συμπεριλαμβανομένου του ΦΠΑ, αφορούν τα ευάλωτα νοικοκυριά.** Συγκεκριμένα, οι δαπάνες για την Κατηγορία Α παρουσιάζονται στον Πίνακα 6.

Πίνακας 6: Αποτύπωση του προϋπολογισμού του Προγράμματος για την Κατηγορία Α επιλέξιμου εξοπλισμού, σύμφωνα με τα εισοδηματικά κριτήρια.

| **Κατηγορίες Επιλέξιμου Εξοπλισμού** | **Εισοδηματικά Κριτήρια** | **Προϋπολογισμός Δημόσιας Δαπάνης**  ***Χρηματοδοτούμενο από το ΤΑΑ (μη συμπεριλαμβανομένου του ΦΠΑ)* (€)** | **Φόρος Προστιθέμενης Αξίας (ΦΠΑ)\* (€)** | **Σύνολο (€)** |
| --- | --- | --- | --- | --- |
| **Κατηγορία Α** | Ενεργειακά Ευάλωτα Νοικοκυριά | 36.000.000 | 8.640.000,00 | 44.640.000,00 |
| Μη Ενεργειακά Ευάλωτα Νοικοκυριά | 84.000.000 | 20.160.000,00 | 104.160.000,00 |
| **Σύνολο** | **120.000.000,00** | **28.800.000,00** | **148.800.000,00** |

**Για την Κατηγορία Β «Αγορά συστήματος αντλιών θερμότητας»**

Το **υπόλοιπο 33% της Συνολικής Δημόσιας Δαπάνης**, δηλαδή 60.000.000,00 € χωρίς ΦΠΑ ή αλλιώς 74.400.000,00 € με ΦΠΑ, δεσμεύεται για τις αγορές επιλέξιμου εξοπλισμού της **Κατηγορίας Β**.

Ακολούθως αποτυπώνεται ο συνολικός προϋπολογισμός του Προγράμματος με διαχωρισμό του καθαρού ποσού συνεισφοράς του ΤΑΑ (με συμπεριλαμβανομένου του ΦΠΑ) και του ποσού από το Εθνικό Σκέλος του ΠΔΕ που καλύπτει το ΦΠΑ. Ο ΦΠΑ είναι επιλέξιμη δαπάνη κατά το ίδιο ποσοστό επιδότησης των επιλέξιμων δαπανών.

Πίνακας 7: Ολοκληρωμένη αποτύπωση του προϋπολογισμού του Προγράμματος.

|  |  |  |  |
| --- | --- | --- | --- |
| **Κατηγορίες Επιλέξιμου Εξοπλισμού** | **Προυπολογισμός Δημόσιας Δαπάνης**  **Χρηματοδοτούμενο από το ΤΑΑ (μη συμπεριλαμβανομένου του ΦΠΑ) (€)** | **Φόρος Προστιθέμενης Αξίας (ΦΠΑ)\* (€)** | **Σύνολο (€)** |
| **Κατηγορία Α** | **120.000.000,00** | **28.800.000,00** | **148.800.000,00** |
| **Κατηγορία Β** | **60.000.000,00** | **14.400.000, 00** | **74.400.000,00** |
|  | | | |
| **Σύνολο Δημόσιας Δαπάνης** | **180.000.000,00** | **43.200.000,00** | **223.200.000,00** |

Στην περίπτωση που εξαντληθεί ο προϋπολογισμός σε κάποια από τις Κατηγορίες Επιλέξιμου Εξοπλισμού (είτε της Κατηγορίας Α, είτε της Κατηγορίας Β), δύναται η μεταφορά των διαθέσιμων πόρων από τη πλεονάζουσα Κατηγορία. Το ύψος της δημόσιας χρηματοδότησης των εγκεκριμένων αιτήσεων δε δύναται να υπερβαίνει τον προϋπολογισμό του Προγράμματος, όπως κάθε φορά τροποποιείται και ισχύει.

# Υποβολή, αξιολόγηση και έγκριση αιτήσεων χρηματοδότησης

## Υποβολή Αιτήσεων Χρηματοδότησης

Τα Φυσικά Πρόσωπα που επιθυμούν να συμμετάσχουν στο Πρόγραμμα, υποβάλλουν αίτηση χρηματοδότησης μέσω της ηλεκτρονικής πλατφόρμας του Προγράμματος <https://allazothermansi-thermosifona.gov.gr>

Για την υποβολή της αίτησης απαιτείται υποχρεωτικά η προηγούμενη ταυτοποίηση του ωφελούμενου με τη χρήση των προσωπικών κωδικών–διαπιστευτηρίων της Γενικής Γραμματείας Πληροφοριακών Συστημάτων Δημόσιας Διοίκησης του Υπουργείου Ψηφιακής Διακυβέρνησης (TAXISNET), σύμφωνα με το άρθρο 24 του ν.4727/2020 (Α’ 184).

Μετά την ταυτοποίηση του, ο ωφελούμενος δηλώνει -μεταξύ άλλων-

* + Τον 11-ψήφιο αριθμό παροχής ηλεκτρικού ρεύματος της οικίας στην οποία θα πραγματοποιηθεί η εγκατάσταση του επιλέξιμου εξοπλισμού.
  + Ότι στην κατοικία του μπορεί να τοποθετηθεί ο επιλέξιμος εξοπλισμός και δεν υπάρχει περιορισμός από κανονισμούς λειτουργίας (π.χ. κανονισμός πολυκατοικίας, κανονισμός λειτουργίας κτηρίου κ.λπ.) ή το ισχύον κανονιστικό πλαίσιο.
  + Ότι εφόσον η κατοικία είναι ενοικιαζόμενη/παραχωρούμενη υπάρχει συναίνεση του ιδιοκτήτη (Παράρτημα ΙΙΙ) και δήλωση πληροφοριακών στοιχείων μίσθωσης ακίνητης περιουσίας (Μισθωτήριο Ακινήτου).
  + Ότι δεν έχει χρηματοδοτηθεί, ενταχθεί και δεν θα υποβάλει αίτηση χρηματοδότησης για αγορά ηλιακού θερμοσίφωνα ή/και συστήματος αντλίας θερμότητας από άλλο πρόγραμμα που χρηματοδοτείται από εθνικούς ή κοινοτικούς πόρους.

***Εξαίρεση αποτελούν οι αιτούντες του Προγράμματος «ΑΝΑΚΥΚΛΩΝΩ-ΑΛΛΑΖΩ ΘΕΡΜΟΣΙΦΩΝΑ» και έχουν επιλεγεί ως επιλαχόντες.***

* + Την αριθμό των εξαρτώμενων μελών (αριθμό τέκνων) μέσω πιστοποιητικού οικογενειακής κατάστασης.
  + Την ύπαρξη ή μη μέλους ΑΜΕΑ στην οικογένεια, μέσω προσκόμισης αντίστοιχης γνωμάτευσης ή πιστοποιητικού από υγειονομική επιτροπή πιστοποίησης αναπηρίας ή άλλη αρμόδια αρχή, η οποία κατά το νόμο εξακολουθεί να ασκεί τις αρμοδιότητές της.
  + Την προσωπική διεύθυνση ηλεκτρονικού ταχυδρομείου, η οποία θα χρησιμοποιηθεί μετά από τυχόν έγκριση της αίτησης χρηματοδότησης για την αποστολή του κωδικού της επιταγής (Voucher), αλλά και για κάθε σχετική επικοινωνία με τον ωφελούμενο.

Ο ωφελούμενος επιβεβαιώνει επίσης τα στοιχεία που αντλούνται αυτόματα από τα μητρώα του Δημοσίου που αφορούν την αίτησή του. Η επεξεργασία της αίτησης χρηματοδότησης γίνεται με βάση:

1. Τα δηλωθέντα-προσκομισθέντα από τον ωφελούμενο στοιχεία.
2. Τα στοιχεία που αντλούνται από άλλες υπηρεσίες.

Συγκεκριμένα, στο πλαίσιο του Προγράμματος θα αξιοποιηθούν οι ακόλουθες διαδικτυακές υπηρεσίες:

1. Διαδικτυακή Υπηρεσία Αυθεντικοποίησης χρηστών με τη χρήση διαπιστευτηρίων (κωδικών) TAXISNET, μέσω του Κέντρου Διαλειτουργικότητας (ΚΕΔ) του Υπουργείου Ψηφιακής Διακυβέρνησης.
   * + Ένδειξη Φυσικού ή μη Προσώπου.
     + Στοιχεία ταχυδρομικής διεύθυνσης του ακινήτου το οποίο θα εντάσσεται σε ατμοσφαιρικά επιβαρυμένες περιφέρειες (Τ.Κ).
2. Διαδικτυακή Υπηρεσία άντλησης στοιχείων φορολογίας εισοδήματος και εξαρτώμενων μελών της ΑΑΔΕ, από την οποία αντλούνται και διασταυρώνονται οι ακόλουθες πληροφορίες:
   * + Ατομικό και οικογενειακό εισόδημα του έτους αναφοράς (2023).

Η αίτηση χρηματοδότησης επέχει θέση:

1. Υπεύθυνης Δήλωσης του ν.1599/1986 (Α΄75) ως προς τα δηλωθέντα στοιχεία.
2. Αίτησης συναίνεσης για την άντληση, διαβίβαση και διασταύρωση στοιχείων του ωφελούμενου και των μελών της οικογένειάς του με τα στοιχεία άλλων υπηρεσιών και ηλεκτρονικών μητρώων των φορέων του δημόσιου τομέα.

Για το σκοπό αυτό πριν την υποβολή της αίτησης χρηματοδότησης θα προηγείται γνωστοποίηση και ρητή αποδοχή όλων των όρων και προϋποθέσεων από την πλευρά του ωφελούμενου.

Η επεξεργασία και επιδότηση της αίτησης βασίζεται στα πρωτογενή δεδομένα που τηρούνται στα παραπάνω μητρώα και βάσεις δεδομένων. Οι ωφελούμενοι θα πρέπει να μεριμνούν για την ακρίβεια και ορθότητα των στοιχείων αυτών προχωρώντας, όπου είναι εφικτό και προβλέπεται, σε επικαιροποίηση ή διόρθωσή τους πριν την υποβολή της αίτησης χρηματοδότησης.

## Αξιολόγηση αιτήσεων χρηματοδότησης

Οι ωφελούμενοι που πληρούν τις προϋποθέσεις Συμμετοχής της παραγράφου 2 και υποβάλλουν επιτυχώς αίτηση χρηματοδότησης στην ηλεκτρονική πλατφόρμα του Προγράμματος, πριν την καταληκτική ημερομηνία και ώρα υποβολής, επιλέγονται μέσω αξιολόγησης, με βάση τα κριτήρια της παραγράφου 4.4. Δεν παρέχεται η δυνατότητα διόρθωσης υποβληθεισών αιτήσεων.

Κατά την υποβολή της αίτησης γίνεται άντληση και διασταύρωση στοιχείων μέσω των διαδικτυακών υπηρεσιών της προηγούμενης παραγράφου. **Εφόσον ισχύει κάτι από τα παρακάτω, η αίτηση δε δύναται να υποβληθεί επιτυχώς.**

* Δεν είναι δυνατή η διασταύρωση-επιβεβαίωση βασικών στοιχείων που επιτρέπουν την αξιολόγηση μίας αίτησης.
* Από τα στοιχεία που αντλούνται, επιβεβαιώνεται η μη επιλεξιμότητα της αίτησης.

**Ο ωφελούμενος ενημερώνεται άμεσα μέσω της ηλεκτρονικής πλατφόρμας στην οποία υπέβαλε το αίτημα του.**

Για όσες αιτήσεις υποβάλλονται επιτυχώς, ακολουθούνται τα παρακάτω βήματα:

* Κάθε αίτηση λαμβάνει χρονοσήμανση και ειδικό κωδικό αίτησης (αρ. αίτησης).
* Κάθε αίτηση λαμβάνει μία συνολική βαθμολογία, η οποία προκύπτει από τις επιμέρους βαθμολογίες των κριτηρίων αξιολόγησης/βαθμολόγησης της παραγράφου 4.4.

Οι επιλαχούσες αιτήσεις του Προγράμματος «**ΑΝΑΚΥΚΛΩΝΩ-ΑΛΛΑΖΩ ΘΕΡΜΟΣΙΦΩΝΑ**» με μη εξαργυρωμένα Vouchers λαμβάνουν προτεραιότητα.

Αφού παρέλθει η καταληκτική ημέρα και ώρα υποβολής αιτήσεων χρηματοδότησης, ακολουθεί η διαδικασία κατάρτισης **Προσωρινού Πίνακα** κατάταξης για όσες αιτήσεις έχουν υποβληθεί επιτυχώς και βαθμολογηθεί. Σύμφωνα με αυτή, οι αιτήσεις χρηματοδότησης κατατάσσονται με βάση τη βαθμολογία τους ξεκινώντας πάντα από αυτή με τη μεγαλύτερη βαθμολογία και προχωρώντας με φθίνουσα σειρά κατάταξης. Στη συνέχεια επιλέγονται αιτήσεις προς ένταξη μέχρι την ολοκλήρωση του Προγράμματος. Στην περίπτωση που εξαντληθεί ο διαθέσιμος προυπολογισμός, οι πλεονάζουσες αιτήσεις εντάσσονται στον πίνακα επιλαχουσών αιτήσεων και δύναται να χρηματοδοτηθούν εφόσον αποδεσμευθεί προυπολογισμός λόγω μη χρήσης κάποιας επιταγής ή εξαργύρωσής της σε χαμηλότερη αξία από την προβλεπόμενη (αποδέσμευση κονδυλίων).

Για τον υπολογισμό της ανάλωσης της δημόσιας δαπάνης ανά αίτηση, λαμβάνεται υπόψη η μέγιστη ονομαστική αξία επιταγής. Στην περίπτωση που η βαθμολογία μεταξύ δύο ή περισσότερων αιτήσεων είναι ίδια σε όλα τα κριτήρια, λαμβάνεται υπόψη ο **χρόνος υποβολής της αίτησης (προγενέστερες αιτήσεις προηγούνται).**

## Ανακοίνωση αποτελεσμάτων – ενστάσεις – τελική έγκριση

Τα αποτελέσματα της κατάταξης της προηγούμενης παραγράφου επικυρώνονται με σχετική Απόφαση του Φορέα Υλοποίησης και Ελέγχουκαι κοινοποιούνται -ως **προσωρινά**- στον δικτυακό τόπο του Προγράμματος, με παράλληλη ενημέρωση του συνόλου των αιτούντων.

Επί της απόφασης, παρέχεται το δικαίωμα υποβολής ένστασης από την πλευρά των ωφελούμενων. Δυνατότητα ένστασης προβλέπεται σε περιπτώσεις όπου υπεισέρχεται παράγοντας υποκειμενικής αξιολογικής κρίσης, είτε υπάρχει πιθανότητα λάθους υπολογισμού εκ μέρους των αρμοδίων οργάνων. Αντίθετα, λόγω του μαζικού χαρακτήρα του Προγράμματος και της αυτόματης διασταύρωσης στοιχείων, ο Φορέας Υλοποίησης και Ελέγχου δεν υποχρεούται να λαμβάνει υπόψη ενστάσεις που αμφισβητούν τα δεδομένα υπολογισμού των κριτηρίων επιλεξιμότητας και βαθμολόγησης, εφόσον αυτά αντλούνται από επίσημα ηλεκτρονικά μητρώα του δημόσιου τομέα και ειδικότερα μέσω των διαδικτυακών υπηρεσιών της παραγράφου 4.1.

Οι ενστάσεις υποβάλλονται ηλεκτρονικά μέσω ηλεκτρονικού ταχυδρομείου εντός αποκλειστικής προθεσμίας επτά (7) ημερολογιακών ημερών, από την επομένη της ανακοίνωσης των προσωρινών αποτελεσμάτων. Για να είναι δυνατή η εξέταση της ένστασης θα πρέπει απαραιτήτως να περιλαμβάνει:

* Tον μοναδικό κωδικό της αίτησης που υποβλήθηκε στην ηλεκτρονική πλατφόρμα του Προγράμματος, για λόγους ταυτοποίησης.
* Tο ΑΦΜ του ωφελούμενου/αιτούντα.
* Tην τεκμηρίωση τυχόν λάθους υπολογισμού και την επισύναψη των αντίστοιχων τεκμηρίων.

Ο Φορέας Υλοποίησης και Ελέγχου είναι αρμόδιος για την παραλαβή και διοικητική διεκπεραίωση των ενστάσεων. Αρμόδιο όργανο για την εξέταση των ενστάσεων είναι η Επιτροπή Ενστάσεων της παραγράφου 10.1. Ο Φορέας Υλοποίησης και Ελέγχου διατηρεί τη δυνατότητα να ορίζει επιπρόσθετες ομάδες εξέτασης ενστάσεων που συνεπικουρούν το έργο της Επιτροπής Ενστάσεων.

Κάθε ένσταση εξετάζεται ως προς το τυπικό σκέλος, και εφόσον πληροί τις προϋποθέσεις, διερευνάται και ως προς την ουσία αυτής. Σε περίπτωση που γίνει αποδεκτή μία ένσταση, η Επιτροπή Ενστάσεων προχωρά στην οριστική αποδοχή ή απόρριψη της υπό εξέτασης αίτησης του ωφελούμενου που κατέθεσε την ένσταση.

Ακολούθως, λαμβάνοντας υπόψη τα αποτελέσματα της εξέτασης των ενστάσεων επανακαθορίζεται η σειρά κατάταξης, βάσει των προσωρινών πινάκων και εκδίδονται οι οριστικοί πίνακες εγκεκριμένων/επιλαχουσών αιτήσεων. Κατά των οριστικών πινάκων δεν παρέχεται δικαίωμα ένστασης.

Τα αποτελέσματα της οριστικής κατάταξης επικυρώνονται με σχετική Απόφαση του Φορέα Υλοποίησης και Ελέγχου και κοινοποιούνται στον δικτυακό τόπο του Προγράμματος, με παράλληλη ενημέρωση του συνόλου των αιτούντων.

Οι ωφελούμενοι των οποίων οι αιτήσεις κατατάσσονται στο πίνακα εγκεκριμένων αιτήσεων, μπορούν να προχωρήσουν στην έκδοση των αντίστοιχων επιταγών (Vouchers).

Με την προϋπόθεση της επάρκειας των κονδυλίων, αιτήσεις που έχουν ενταχθεί οριστικά στον πίνακα επιλαχουσών δύναται να αναβαθμιστούν σε μεταγενέστερο στάδιο από επιλαχούσες σε εγκεκριμένες από το Φορέα Υλοποίησης και Ελέγχου, ο οποίος ενεργοποιεί επιπλέον αιτήσεις κατά σειρά προτεραιότητας στην ψηφιακή πλατφόρμα του Προγράμματος. Η ανωτέρω πράξη της αναβάθμισης των αιτήσεων που ήταν στις επιλαχούσες και της ενεργοποίησής τους, επέχει θέση διαπιστωτικής απόφασης στα πλαίσια της αρχικής Απόφασης επικύρωσης των οριστικών αποτελεσμάτων.

## Κριτήρια επιλεξιμότητας αιτήσεων χρηματοδότησης

Αναφορικά με τον υπολογισμό των κριτηρίων κατάταξης λαμβάνονται υπόψη τα ακόλουθα δεδομένα:

* Επιλαχούσες αιτήσεις του αρχικού προγράμματος «ΑΝΑΚΥΚΛΩΝΩ-ΑΛΛΑΖΩ ΘΕΡΜΟΣΙΦΩΝΑ», στις οποίες δεν πραγματοποιήθηκε η εξαργύρωση των επιταγών.
* Στοιχεία για τον αριθμό των εξαρτώμενων μελών της οικογένειας Φυσικού Προσώπου που υποβάλλει αίτηση χρηματοδότησης στο Πρόγραμμα όπως αυτά προκύπτουν από δηλώσεις φορολογίας εισοδήματος του φορολογικού έτους «αναφοράς» (φορολογικό έτος 2023) και το πιστοποιητικό της οικογενειακής κατάστασης.
* Στοιχεία πιστοποιητικών αναπηρίας που παρέχονται μέσω προσκόμισης αντίστοιχης γνωμάτευσης ή πιστοποιητικού από υγειονομική επιτροπή πιστοποίησης αναπηρίας ή άλλη αρμόδια αρχή, η οποία κατά το νόμο εξακολουθεί να ασκεί τις αρμοδιότητές της.
* Στοιχεία συντελεστών βαθμοημερών ανά οικισμό όπως έχουν υπολογιστεί και κοινοποιηθεί στο Τεύχος B’ 7253/21.12.2023 της Εφημερίδας της Κυβερνήσεως.
* Στοιχεία ταχυδρομικής διεύθυνσης του ακινήτου το οποίο θα εντάσσεται σε ατμοσφαιρικά επιβαρυμένες περιφέρειες (Περιφέρειες Κεντρικής Μακεδονίας και Ηπείρου).

Για τον υπολογισμό των κριτηρίων που ακολουθούν λαμβάνονται υπόψη οι ακόλουθοι ορισμοί:

**Οικογένεια (μέλη)**: Για τους σκοπούς και μόνο του παρόντος Προγράμματος, ως μέλη της οικογένειας Φυσικού Προσώπου που υποβάλλει αίτηση χρηματοδότησης στο Πρόγραμμα, θα λαμβάνονται οι εξής:

1. Υπόχρεος (αιτών στο Πρόγραμμα), Σύζυγος και τυχόν Εξαρτώμενα Τέκνα του που περιλαμβάνονται σε μία κοινή δήλωση φορολογίας εισοδήματος του έτους αναφοράς (2023), και στην οποία ο αιτών είναι καταχωρημένος με μία από τις δύο πρώτες ιδιότητες. Η ιδιότητα συζύγου στην περίπτωση αυτή μπορεί να προκύπτει είτε μέσω ύπαρξης έγγαμης σχέσης, είτε μέσω συμφώνου συμβίωσης.
2. Υπόχρεοι και τυχόν Εξαρτώμενα Τέκνα δύο χωριστών αλλά συνδεδεμένων δηλώσεων φορολογίας εισοδήματος του έτους αναφοράς (2023), εφόσον υπάρχει (και έχει δηλωθεί προηγουμένως) έγγαμη σχέση μεταξύ των δύο υπόχρεων. Στην περίπτωση αυτή αιτών είναι ο Υπόχρεος μίας από τις δύο δηλώσεις.
3. Υπόχρεος και τυχόν Εξαρτώμενα Τέκνα που περιλαμβάνονται σε μία ατομική δήλωση φορολογίας εισοδήματος του έτους αναφοράς (2023), και στην οποία αιτών είναι ο Υπόχρεος της δήλωσης αυτής. Μεμονωμένη ατομική δήλωση λαμβάνεται υπόψη στις περιπτώσεις όπου ο Υπόχρεος είναι άγαμος, είτε υποβάλλει χωριστή, μη συνδεδεμένη δήλωση με έτερο μέλος συμφώνου συμβίωσης (στις περιπτώσεις συμφώνου συμβίωσης με χωριστές δηλώσεις, τα δεδομένα των δηλώσεων αυτών δε δύνανται να συνδυάζονται για τον υπολογισμό των μελών της οικογένειας, όπως στην περίπτωση ύπαρξης γάμου).

Τα εξαρτώμενα τέκνα των παραπάνω υπό (1) έως (3) περιπτώσεων λαμβάνονται υπόψη και προσμετρώνται στους παρακάτω υπολογισμούς, ακόμα και αν υποβάλουν χωριστή δήλωση φορολογίας εισοδήματος, υπό την προϋπόθεση όμως ότι είναι άγαμοι και δεν έχουν οι ίδιοι εξαρτώμενα τέκνα. Σε αντίθετη περίπτωση λογίζονται ως Υπόχρεοι ή ΣΥΖΥΓΟΙ/ΜΣΣ στη δική τους δήλωση.

**Κριτήριο Κ1: ΑΜΕΑ (Κατηγορία Α & Κατηγορία Β)**

Για τον υπολογισμό του κριτηρίου λαμβάνονται υπόψη οι ακόλουθοι ορισμοί:

**Οικογένεια με μέλος ΑΜΕΑ:** Για τους σκοπούς και μόνο του Προγράμματος, ως οικογένεια με μέλος ΑΜΕΑ θα λογίζεται η οικογένεια της οποίας ο αιτών/αιτούσα (υπόχρεος δήλωσης φορολογίας ή σύζυγος/ΜΣΣ) ή κάποιο από τα εξαρτώμενα τέκνα της δήλωσης φορολογίας έχουν αναπηρία με ποσοστό ίσο ή μεγαλύτερο του 67%. Τα μέλη της οικογένειας υπολογίζονται με βάση τον ορισμό που παρατίθεται στην αρχή της παραγράφου 4.4 του παρόντος. Η ύπαρξη και το ποσοστό αναπηρίας συγκεκριμένου μέλους που δηλώνεται στην αίτηση (αιτούντα/αιτούσας ή εξαρτώμενου τέκνου), επιβεβαιώνεται μέσω προσκόμισης αντίστοιχης γνωμάτευσης ή πιστοποιητικού από υγειονομική επιτροπή πιστοποίησης αναπηρίας ή άλλη αρμόδια αρχή, η οποία κατά το νόμο εξακολουθεί να ασκεί τις αρμοδιότητές της.

Λαμβάνοντας υπόψη τα παραπάνω, το κριτήριο Κ2 λαμβάνει τιμή από 0 έως 100 ως ακολούθως:

* Στην περίπτωση που η οικογένεια δεν έχει μέλος ΑΜΕΑ κατά τα ανωτέρω, τότε το κριτήριο Κ2 λαμβάνει τιμή 0.
* Στην περίπτωση που η οικογένεια έχει μέλος ΑΜΕΑ κατά τα ανωτέρω, τότε το κριτήριο λαμβάνει τιμή 100.

**Κριτήριο Κ2: Εξαρτώμενα μέλη (Κατηγορία Α & Κατηγορία Β)**

Για τον υπολογισμό του κριτηρίου λαμβάνονται υπόψη οι ακόλουθοι ορισμοί:

**Αριθμός εξαρτώμενων μελών:** Για τους σκοπούς και μόνο του παρόντος Προγράμματος, ο αριθμός των εξαρτώμενων μελών της οικογένειας Φυσικού Προσώπου που υποβάλλει αίτηση χρηματοδότησης στο Πρόγραμμα, θα υπολογίζεται ως εξής:

1. Ο αριθμός των Εξαρτώμενων Τέκνων που περιλαμβάνονται σε μία κοινή ή ατομική δήλωση φορολογίας εισοδήματος του έτους αναφοράς (2023), και στην οποία ο αιτών είναι καταχωρημένος ως Υπόχρεος, είτε ως Σύζυγος, είτε ως εξαρτώμενο τέκνο.
2. Στην ειδική περίπτωση υποβολής δύο χωριστών αλλά συνδεδεμένων δηλώσεων φορολογίας εισοδήματος του έτους αναφοράς (2023), εφόσον υπάρχει (και έχει δηλωθεί προηγουμένως) έγγαμη σχέση μεταξύ των δύο υπόχρεων, λαμβάνεται υπόψη ο συνολικός αριθμός των διακριτών τέκνων που προκύπτει από τις δηλώσεις αυτών.

Τα εξαρτώμενα τέκνα λαμβάνονται υπόψη και προσμετρώνται στους παρακάτω υπολογισμούς, ακόμα και αν υποβάλουν χωριστή δήλωση φορολογίας εισοδήματος, υπό την προϋπόθεση όμως ότι είναι άγαμοι και δεν έχουν οι ίδιοι εξαρτώμενα τέκνα.

Λαμβάνοντας υπόψη τα παραπάνω, το κριτήριο Κ2 λαμβάνει τιμή από 0 έως 100 ως ακολούθως:

* Στην περίπτωση που η οικογένεια έχει έως και δυο (2) εξαρτώμενα τέκνα, τότε το κριτήριο Κ2 λαμβάνει τιμή 0.
* Στην περίπτωση που η οικογένεια έχει τρία (3) ή περισσότερα εξαρτώμενα τέκνα, τότε το κριτήριο Κ2 λαμβάνει τιμή 100.

Οι ωφελούμενοι υποχρεούνται να διασφαλίζουν την ακρίβεια των στοιχείων που συνδέονται με τον αριθμό των εξαρτώμενων τέκνων μέσω της υποβολής του πιστοποιητικού οικογενειακής κατάστασης.

**Κριτήριο Κ3: Ατμοσφαιρικά επιβαρυμένες περιφέρειες (Κατηγορία Β)**

Σύμφωνα με στοιχεία μετρήσεων ατμοσφαιρικής ρύπανσης σε περιφέρειες της Ελλάδος, οι Περιφέρειες **Κεντρικής Μακεδονίας** και **Ηπείρου** παρουσιάζουν υψηλή συγκέντρωση βαρέων σωματιδίων και ως εκ τούτου στο πλαίσιο του Προγράμματος τίθεται συγκεκριμένο κριτήριο βαθμολογίας με σκοπό την προτεραιοποίηση ένταξης αιτήσεων από τις εν λόγω περιφέρειες. Οι περιφέρειες που λαμβάνουν επιπλέον βαθμούς βάσει του Κριτηρίου Κ3 φαίνονται στον παρακάτω πίνακα:

Πίνακας 8: Κατηγορίες περιφερειών που λαμβάνουν επιπλέον βαθμούς βάσει του Κριτηρίου Κ3.

| **Βαθμολογία κριτηρίου Κ3** | | |
| --- | --- | --- |
| **Κατηγορίες περιφερειών** | Περιφέρειες με επιβαρυμένες ατμοσφαιρικές συνθήκες | Υπόλοιπες περιφέρειες |
| **Περιφέρειες** | ΗΠΕΙΡΟΥ  ΚΕΝΤΡΙΚΗΣ ΜΑΚΕΔΟΝΙΑΣ | ΑΤΤΙΚΗΣ  ΑΝΑΤ. ΜΑΚΕΔΟΝΙΑΣ ΚΑΙ ΘΡΑΚΗΣ  ΒΟΡΕΙΟΥ ΑΙΓΑΙΟΥ  ΔΥΤΙΚΗΣ ΕΛΛΑΔΟΣ  ΔΥΤΙΚΗΣ ΜΑΚΕΔΟΝΙΑΣ  ΘΕΣΣΑΛΙΑΣ  ΙΟΝΙΩΝ ΝΗΣΩΝ  ΚΡΗΤΗΣ  ΝΟΤΙΟΥ ΑΙΓΑΙΟΥ  ΠΕΛΟΠΟΝΝΗΣΟΥ  ΣΤΕΡΕΑΣ ΕΛΛΑΔΑΣ |
| **Βαθμοί κριτηρίου Κ3** | **100** | **0** |

Για την υπαγωγή κάθε αίτησης σε συγκεκριμένη Περιφέρεια (χωροθέτηση), λαμβάνεται υπόψη η **διεύθυνση της κατοικίας** που δηλώνεται στην αίτηση αυτή. Οι ωφελούμενοι υποχρεούνται να διασφαλίζουν την ακρίβεια των στοιχείων που συνδέονται με την παροχή ηλεκτρικού ρεύματος της οικίας τους. Για το σκοπό αυτό, πριν την υποβολή της αίτησης χρηματοδότησης κρίνεται αναγκαίο να υποβάλλουν έντυπο λογαριασμό παρόχου ηλεκτρικής ενέργειας του τελευταίου δίμηνου.

**Κριτήριο Κ4: Βαθμοημέρες (Κατηγορία Α & Κατηγορία Β)**

Για τον υπολογισμό του Κριτηρίου Κ4 χρησιμοποιούνται τα δεδομένα των οικισμών της Ελληνικής Επικράτειας (τιμές του στην παρακάτω εξίσωση υπολογισμού της βαθμολογίας του κριτηρίου 4), όπως αυτά αποτυπώνονται στο Παράρτημα του Τεύχους B’ 7253/21.12.2023 της Εφημερίδας της Κυβερνήσεως. Τα δεδομένα αυτά προκύπτουν βάσει του υπολογισμού των βαθμοημερών, οι οποίες αποτελούν δείκτη για τη δριμύτητα κλίματος μιας περιοχής και χρησιμοποιούνται στον υπολογισμό των φορτίων θέρμανσης ενός κτιρίου και της απαιτούμενης κατανάλωσης ενέργειας για τη θέρμανσή του.

Η βαθμολόγηση του κριτηρίου του συντελεστή βαθμοημερών υπολογίζεται από την εξίσωση:

## Υπολογισμός συνολικής σταθμισμένης βαθμολογίας – χειρισμός ισοβαθμιών

**Για την Κατηγορία Α (νέος ηλιακός θερμοσίφωνας):**

Η συνολική σταθμισμένη βαθμολογία κάθε αίτησης υπολογίζεται σε επίπεδο τρίτου δεκαδικού ψηφίου, σύμφωνα με τον ακόλουθο τύπο:

**Βαθμολογία αίτησης = (30% x K1) + (30% x K2) + (40% x K3)**

Για την κατάταξη των αιτήσεων χρηματοδότησης λαμβάνεται υπόψη η συνολική σταθμισμένη βαθμολογία.

* Ανώτερα στην κατάταξη τοποθετούνται οι 35.000 (τριανταπέντε χιλιάδες) επιλαχούσες αιτήσεις του αρχικού προγράμματος «ΑΝΑΚΥΚΛΩΝΩ-ΑΛΛΑΖΩ ΘΕΡΜΟΣΙΦΩΝΑ», στις οποίες δεν πραγματοποιήθηκε η εξαργύρωση των επιταγών.
* Στη περίπτωση που οι αιτήσεις ισοβαθμούν ως προς την συνολική σταθμισμένη βαθμολογία, η αίτηση που κατατέθηκε πρώτη βάσει της χρονοσήμανσης που λαμβάνει κάθε αίτηση, κατά την υποβολή της, αποκτά προτεραιότητα. Οι συντελεστές βαρύτητας καθώς και τα ανώτατα και κατώτατα όρια των κριτηρίων παρουσιάζονται συνολικά στον ακόλουθο πίνακα.

Πίνακας 9: Συντελεστές βαρύτητας καθώς όπως και τα ανώτατα - κατώτατα όρια των κριτηρίων για τον επιλέξιμο εξοπλισμό της Κατηγορίας Α.

|  |  |  |  |  |
| --- | --- | --- | --- | --- |
| **Α/Α** | **Κριτήριο** | **Βαρύτητα Συντελεστών** | **Ανώτατο**  **Όριο**  **κριτηρίου (και αντίστοιχη τιμή που λαμβάνει)** | **Κατώτατο όριο κριτηρίου (και αντίστοιχη τιμή που λαμβάνει)** |
| K1 | ΑΜΕΑ | 30% | ΝΑΙ (100) | ΟΧΙ (0) |
| K2 | Εξαρτώμενα Μέλη | 30% | 3 ΕΞΑΡΤΩΜΕΝΑ ΜΕΛΗ ΚΑΙ ΑΝΩ (100) | ΕΩΣ 2 ΕΞΑΡΤΩΜΕΝΑ ΜΕΛΗ (0) |
| Κ4 | Βαθμοημέρες | 40% | 1,62 (100) | 0,12 (0) |
| Συνολικό ποσοστό συντελεστών βαρύτητας | | 100% |  | |

**Για την Κατηγορία Β (Σύστημα αντλίας θερμότητας):**

Η συνολική σταθμισμένη βαθμολογία κάθε αίτησης υπολογίζεται σε επίπεδο τρίτου δεκαδικού ψηφίου, σύμφωνα με τον ακόλουθο τύπο:

**Βαθμολογία αίτησης = (20% x K1) + (20% x K2) + (30% x K3) + (30% x K4)**

Για την κατάταξη των αιτήσεων χρηματοδότησης λαμβάνεται υπόψη η συνολική σταθμισμένη βαθμολογία. Σε περίπτωση αιτήσεων που ισοβαθμούν ως προς την συνολική σταθμισμένη βαθμολογία με βάσει τα ανωτέρω, ανώτερη στην κατάταξη τοποθετείται εκείνη η αίτηση που κατατέθηκε πρώτη βάσει της χρονοσήμανσης που λαμβάνει κάθε αίτηση κατά την υποβολή της. Οι συντελεστές βαρύτητας καθώς και τα ανώτατα και κατώτατα όρια των κριτηρίων παρουσιάζονται συνολικά στον ακόλουθο πίνακα.

Πίνακας 10: Συντελεστές βαρύτητας καθώς όπως και τα ανώτατα - κατώτατα όρια των κριτηρίων για τον επιλέξιμο εξοπλισμό της Κατηγορίας Β.

| **Α/ Α** | **Κριτήριο** | **Βαρύτητα Συντελεστών** | **Ανώτατο**  **Όριο**  **κριτηρίου (και αντίστοιχη τιμή που λαμβάνει)** | **Κατώτατο όριο κριτηρίου (και αντίστοιχη τιμή που λαμβάνει)** |
| --- | --- | --- | --- | --- |
| K1 | ΑΜΕΑ | 20% | ΝΑΙ (100) | ΟΧΙ (0) |
| K2 | Εξαρτώμενα Μέλη | 20% | 3 ΕΞΑΡΤΩΜΕΝΑ ΜΕΛΗ ΚΑΙ ΑΝΩ (100) | ΕΩΣ 2 ΕΞΑΡΤΩΜΕΝΑ ΜΕΛΗ (0) |
| K3 | Ατμοσφαιρικά Επιβαρυμένη Περιφέρεια | 30% | ΝΑΙ (100) | ΟΧΙ (0) |
| Κ4 | Βαθμοημέρες | 30% | 1,62 (100) | 0,12 (0) |
| Συνολικό ποσοστό συντελεστών βαρύτητας | | 100% |  | |

# Έγκριση προμηθευτών και επιλέξιμου εξοπλισμού

## Όροι Συμμετοχής Προμηθευτών στο Πρόγραμμα

Οι ωφελούμενοι του Προγράμματος μπορούν να προμηθευτούν

* ηλιακούς θερμοσίφωνες νέας τεχνολογίας
* Συστήματα αντλιών θερμότητας

απευθείας από φυσικά και ηλεκτρονικά καταστήματα πώλησης της επιλογής τους.

Προμηθευτές και Επαγγελματίες ή Συνεργεία Υδραυλικών Εγκαταστάσεων στην Ελλάδα ή σε χώρες-μέλη της Ευρωπαϊκής Ένωσης δύναται να διαθέτουν ελεύθερα προς πώληση τα προϊόντα ή/και τις υπηρεσίες τους και να συμμετέχουν ισότιμα στο πλαίσιο του Προγράμματος, εφόσον συντρέχουν οι κάτωθι προϋποθέσεις:

1. Ο προμηθευτής λειτουργεί νόμιμα και έχει δραστηριότητα συναφή με το αντικείμενο του Προγράμματος.
2. Ο προμηθευτής έχει υποβάλλει προηγουμένως αίτηση Συμμετοχής στο Πρόγραμμα, με την οποία επιβεβαιώνει την πρόθεση συμμετοχής και αποδέχεται τους όρους του Προγράμματος, η δε αίτηση έχει ελεγχθεί και έχει γίνει αποδεκτή.
3. Ο ίδιος ή άλλος εγκεκριμένος προμηθευτής έχει δηλώσει εκ των προτέρων το προς πώληση προϊόν (συγκεκριμένο μοντέλο), το δε προϊόν έχει ελεγχθεί επιτυχώς ως προς την κάλυψη των ελάχιστων απαιτήσεων (όροι επιλεξιμότητας) και έχει ενταχθεί στο ενιαίο μητρώο εγκεκριμένων προϊόντων.
4. Ο προμηθευτής που αναλαμβάνει την παροχή συμπληρωματικών υπηρεσιών για την εγκατάσταση του νέου συστήματος, εκτελεί τις εργασίες με επιμέλεια και τηρώντας τα ισχύοντα επαγγελματικά πρότυπα, βεβαιώνει δε για την ορθή εκτέλεση των σχετικών εργασιών.
5. Κατά την πώληση τηρούνται οι επιμέρους όροι και περιορισμοί του Προγράμματος που αφορούν τις δαπάνες (κανόνες επιλεξιμότητας δαπανών), τα πιθανά μέγιστα όρια που έχουν τεθεί και το εύλογο του κόστους.
6. Επιβεβαιώνεται η εγκυρότητα της επιταγής (Voucher), η οποία δεσμεύεται ή/και εξαργυρώνεται σύμφωνα με τις διαδικασίες του Προγράμματος.

## Διακριτοί ρόλοι προμηθευτών

Το πρόγραμμα προβλέπει τις εξής κατηγορίες προμηθευτών:

**1) Έμποροι λιανικής & Επαγγελματίες/ Συνεργεία Υδραυλικών και Κλιματιστικών Εγκαταστάσεων Θέρμανσης και Ψύξης (άμεσοι προμηθευτές)**

Είναι οι προμηθευτές που:

* Λαμβάνουν από τους ωφελούμενους επιταγές (Vouchers) και τις εξαργυρώνουν.
* Πληρώνονται το ισοδύναμο του ποσού εξαργύρωσης των επιταγών από το Φορέα Πληρωμών του Προγράμματος.

Ειδικά όσον αφορά τους Εμπόρους Λιανικής:

* Υποβάλλουν αιτήματα έγκρισης συγκεκριμένων μοντέλων επιλέξιμου εξοπλισμού που πληρούν τις ελάχιστες απαιτήσεις στο Πρόγραμμα.
* Πωλούν τον επιλέξιμο εξοπλισμό και δύναται επιπλέον να παρέχουν τις αναγκαίες συμπληρωματικές υπηρεσίες απευθείας στους ωφελούμενους του Προγράμματος (μέσω υπαλλήλων τους ή συνεργαζόμενων επαγγελματιών & συνεργείων).
* Είναι επιχειρήσεις που έχουν άμεση οικονομική εμπλοκή με το Πρόγραμμα, και τόσο ως πωλητές του επιλέξιμου εξοπλισμού, είναι υπεύθυνοι για την τήρηση των ελάχιστων απαιτήσεων και προδιαγραφών του Προγράμματος.

Ειδικά όσον αφορά τους Επαγγελματίες / Συνεργεία Υδραυλικών και Κλιματιστικών Εγκαταστάσεων Θέρμανσης και Ψύξης:

* Δύναται να παρέχουν τις αναγκαίες συμπληρωματικές υπηρεσίες απευθείας στους ωφελούμενους του Προγράμματος.

**2) Κατασκευαστές, αντιπρόσωποι, εισαγωγείς και διανομείς (έμμεσοι προμηθευτές)**

Είναι οι προμηθευτές που:

* Υποβάλλουν αιτήματα έγκρισης συγκεκριμένων μοντέλων επιλέξιμου εξοπλισμού που πληρούν τις ελάχιστες απαιτήσεις στο Πρόγραμμα.

Οι προμηθευτές της δεύτερης κατηγορίας έχουν μία έμμεση εμπλοκή με το Πρόγραμμα. Συμμετέχουν για να αιτηθούν την έγκριση του εξοπλισμού που αντιπροσωπεύουν ή διακινούν στην αγορά, αλλά δεν έχουν άμεση επαφή με τους ωφελούμενους ή άλλη απευθείας οικονομική συναλλαγή με το Πρόγραμμα.

Δεν αποκλείεται, μία επιχείρηση να συγκεντρώνει στο πρόσωπό της και τους δύο παραπάνω ρόλους.

## Υποβολή και έγκριση Αιτήσεων Συμμετοχής Προμηθευτών στο Πρόγραμμα

Οι Προμηθευτές που επιθυμούν να συμμετάσχουν στο Πρόγραμμα, υποβάλλουν αίτηση Συμμετοχής στην ψηφιακή πλατφόρμα του Προγράμματος. Με την αίτηση:

* Εγγράφεται η επιχείρηση ως προμηθευτής στην ψηφιακή πλατφόρμα του Προγράμματος.
* Δηλώνεται η πρόθεση συμμετοχής και η αποδοχή των όρων του Προγράμματος από νόμιμο εκπρόσωπο της επιχείρησης.
* Εξουσιοδοτείται ο χρήστης που δημιουργεί τον λογαριασμό στην ψηφιακή πλατφόρμα και υποβάλλει το αίτημα, να λειτουργεί ως εκπρόσωπος της επιχείρησης για το σύνολο των ενεργειών και επικοινωνιών στο πλαίσιο του συγκεκριμένου Προγράμματος.
* Δηλώνονται τα απαραίτητα στοιχεία και πληροφορίες που θα αξιοποιηθούν στο πλαίσιο του Προγράμματος, όπως ενδεικτικά, τα στοιχεία του τραπεζικού λογαριασμού όπου θα καταβάλλονται τυχόν πληρωμές προς τον Προμηθευτή.
* Επιβεβαιώνεται ότι η επιχείρηση λειτουργεί νόμιμα και έχει δραστηριότητα συναφή με το αντικείμενο του Προγράμματος. Ως συναφή δραστηριότητα νοείται:

1. για τους εμπόρους λιανικής (άμεσους προμηθευτές), το λιανικό εμπόριο επιλέξιμου εξοπλισμού. Ειδικότερα, για επιχειρήσεις που διαθέτουν νομική ή φορολογική υπόσταση στην Ελλάδα, η συνάφεια τεκμηριώνεται εφόσον η επιχείρηση έχει τουλάχιστον μία (κύρια ή δευτερεύουσα) δραστηριότητα από τις παρακάτω, όπως επιβεβαιώνονται από τα στοιχεία που τηρούνται στο μητρώο της ΑΑΔΕ (Στοιχεία Δραστηριότητας):

Πίνακας 11: Επιλέξιμοι ΚΑΔ για τους εμπόρους λιανικής (άμεσους προμηθευτές).

| **ΚΩΔΙΚΟΣ** | **ΠΕΡΙΓΡΑΦΗ** |
| --- | --- |
| 47.54 | Λιανικό εμπόριο ηλεκτρικών οικιακών συσκευών σε εξειδικευμένα καταστήματα. |
| 47.59.58.15 | Λιανικό εμπόριο ηλιακών θερμοσιφώνων |
| 47.59.58.16 | Λιανικό εμπόριο θερμαντήρων αέρα ή διανεμητών θερμού αέρα π.δ.κ.α από σίδηρο ή χάλυβα, μη ηλεκτρικών |
| 47.59.58.17 | Λιανικό εμπόριο θερμαντήρων νερού, στιγμιαίων ή θερμοσυσσώρευσης, μη ηλεκτρικών |
| 47.91.54 | Λιανικό εμπόριο ηλεκτρικών οικιακών συσκευών, με αλληλογραφία ή μέσω διαδικτύου |

1. για τους Επαγγελματίες / Συνεργεία Υδραυλικών και Κλιματιστικών Εγκαταστάσεων Θέρμανσης και Ψύξης (άμεσους προμηθευτές), οι υπηρεσίες υδραυλικών εγκαταστάσεων. Ειδικότερα, για επιχειρήσεις που διαθέτουν νομική ή φορολογική υπόσταση στην Ελλάδα, η συνάφεια τεκμηριώνεται εφόσον η επιχείρηση έχει τουλάχιστον μία (κύρια ή δευτερεύουσα) δραστηριότητα από τις παρακάτω, όπως επιβεβαιώνονται από τα στοιχεία που τηρούνται στο μητρώο της ΑΑΔΕ (Στοιχεία Δραστηριότητας):

Πίνακας 12: Επιλέξιμοι ΚΑΔ για τους Επαγγελματίες / Συνεργεία Υδραυλικών και Κλιματιστικών Εγκαταστάσεων Θέρμανσης και Ψύξης (άμεσους προμηθευτές).

|  |  |
| --- | --- |
| **ΚΩΔΙΚΟΣ** | **ΠΕΡΙΓΡΑΦΗ** |
| 43.22. | Υδραυλικές και κλιματιστικές εγκαταστάσεις θέρμανσης και ψύξης και όλες οι υποκατηγορίες αυτής. |

1. για τους έμμεσους προμηθευτές, η κατασκευή ή/και το χονδρικό εμπόριο αντλιών θερμότητας ή ηλιακών θερμοσιφώνων. Ειδικότερα, για επιχειρήσεις που διαθέτουν νομική ή φορολογική υπόσταση στην Ελλάδα, η συνάφεια τεκμηριώνεται εφόσον η επιχείρηση έχει τουλάχιστον μία (κύρια ή δευτερεύουσα) δραστηριότητα από τις παρακάτω, όπως επιβεβαιώνονται από τα στοιχεία που τηρούνται στο μητρώο της ΑΑΔΕ (Στοιχεία Δραστηριότητας):

Πίνακας 13: Επιλέξιμοι ΚΑΔ για τους έμμεσους προμηθευτές.

| **ΚΩΔΙΚΟΣ** | **ΠΕΡΙΓΡΑΦΗ** |
| --- | --- |
| 27.51.24.01 | Κατασκευή ηλιακών θερμοσίφωνων, ηλεκτρικών |
| 27.52.14.01 | Κατασκευή ηλιακών θερμοσίφωνων, μη ηλεκτρικών |
| 28.25.12 | Κατασκευή κλιματιστικών μηχανημάτων |
| 28.25.3 | Κατασκευή μερών εξοπλισμού ψύξης και κατάψυξης και αντλιών θερμότητας |
| 46.49.19.09 | Χονδρικό εμπόριο ηλιακών θερμοσίφωνων |
| 46.69.10.00 | Χονδρικό εμπόριο άλλων μηχανημάτων και εξοπλισμού |
| 46.69.15.69 | Χονδρικό εμπόριο συστημάτων αυτονομίας θέρμανσης |
| 46.69.19.38 | Χονδρικό εμπόριο κλιματιστικών μηχανημάτων |
| 46.74.12.02 | Χονδρικό εμπόριο ειδών κεντρικής θέρμανσης (λεβήτων, καυστήρων αέριων καυσίμων ή πετρελαίου, κυκλοφορητών, θερμοσίφωνων κλπ εξαρτημάτων  θέρμανσης) |

Η Αίτηση Συμμετοχής ελέγχεται από τα αρμόδια όργανα του Φορέα Υλοποίησης και Ελέγχου, ο οποίος εκδίδει απόφαση αναφορικά με την έγκριση ή απόρριψή της. Τα αποτελέσματα κοινοποιούνται στον Προμηθευτή μέσω της ψηφιακής πλατφόρμας.

Σε περίπτωση απόρριψης, εφόσον αυτή οφείλεται σε ελλιπή τεκμηρίωση ή λάθος υποβολή στοιχείων, παρέχεται η δυνατότητα στον προμηθευτή να υποβάλει αναθεωρημένη αίτηση Συμμετοχής στο Πρόγραμμα, αφού συμπληρώσει, διορθώσει και τεκμηριώσει επαρκώς τα σημεία που οδήγησαν στην αρχική απόρριψη. Αιτήσεις Συμμετοχής προμηθευτών μπορούν να υποβάλλονται έως το τελευταίο ορόσημο λήξης αγορών του Προγράμματος, όπως αυτό ορίζεται στον Οδηγό.

Σε περίπτωση έγκρισης:

* Επιβεβαιώνεται ο ηλεκτρονικός λογαριασμός της επιχείρησης στην ψηφιακή πλατφόρμα του Προγράμματος, και παρέχεται η δυνατότητα επίσημης επικοινωνίας και ανταλλαγής δεδομένων μέσω του συγκεκριμένου ηλεκτρονικού λογαριασμού στο πλαίσιο του Προγράμματος.
* Δίνεται η δυνατότητα δημιουργίας/ορισμού των κατάλληλων ρόλων και χρηστών που θα αναλάβουν συγκεκριμένες ενέργειες μέσω της ψηφιακής πλατφόρμας, ενώ παρέχεται και η δυνατότητα σύνδεσης των πληροφοριακών συστημάτων του Προμηθευτή (Point of Sales/e-shop) με τη συγκεκριμένη πλατφόρμα με τη μορφή συνδέσμου.
* Ο Προμηθευτής, αναλόγως του ρόλου του, μπορεί να:

1. Υποβάλλει αιτήματα έγκρισης προϊόντων.
2. Δεσμεύει και εξαργυρώνει επιταγές (Vouchers) στο πλαίσιο πώλησης εγκεκριμένων προϊόντων σε ωφελούμενους του Προγράμματος.

Ο Φορέας Υλοποίησης και Ελέγχου διατηρεί το δικαίωμα μεταγενέστερης απόρριψης αίτησης που έχει εγκριθεί βασιζόμενη σε μη ακριβή ή αληθή στοιχεία. Το περιεχόμενο της αίτησης Συμμετοχής προμηθευτών, τα επιμέρους δικαιολογητικά και στοιχεία που θα υποβάλλονται κατά περίπτωση, καθώς και η διαδικασία αξιολόγησης, έγκρισης ή απόρριψης των Αιτήσεων, περιλαμβάνονται στο Παράρτημα Ιτου παρόντος Οδηγού.

## Δήλωση και έγκριση επιλέξιμου εξοπλισμού

Τα προϊόντα που δύνανται να επιχορηγηθούν από το Πρόγραμμα, θα πρέπει προηγουμένως να έχουν ενταχθεί σε ένα κεντρικό μητρώο εγκεκριμένου εξοπλισμού. Ένα προϊόν εντάσσεται στο μητρώο μετά από δήλωση προμηθευτή και αφού πραγματοποιηθεί αντίστοιχος έλεγχος και επιβεβαίωση από το Φορέα Υλοποίησης και Ελέγχου. Ο έλεγχος έχει ως σκοπό να επιβεβαιώσει την επιλεξιμότητα των προϊόντων και την τήρηση των ελάχιστων προδιαγραφών όπως παρουσιάστηκαν στην παραγράφου 2.3 του παρόντος Οδηγού.

Δήλωση προϊόντος δύναται να υποβληθεί:

* Είτε από τον ίδιο τον κατασκευαστή του προϊόντος (ή θυγατρική/συνδεδεμένη εταιρεία στην οποία διατηρεί τον έλεγχο).
* Είτε από επίσημο αντιπρόσωπο ή εξουσιοδοτημένο διανομέα του πρώτου ή ανεξάρτητο εισαγωγέα (με σκοπό τη διανομή ή/και την απευθείας πώληση) για το συγκεκριμένο προϊόν.

Η δήλωση δεν μπορεί να υποβληθεί από έμπορο λιανικής, ο οποίος δεν έχει παράλληλα κάποιον από τους ανωτέρω ρόλους για το συγκεκριμένο προϊόν.

Η δήλωση υποβάλλεται στην ψηφιακή πλατφόρμα του Προγράμματος, μέσα από τον ηλεκτρονικό λογαριασμό ήδη εγκεκριμένου προμηθευτή. Στη δήλωση θα πρέπει να προσδιορίζεται με σαφήνεια το μοντέλο και τα χαρακτηριστικά του προϊόντος για το οποίο ζητείται έγκριση, καθώς και να περιλαμβάνεται το αναγκαίο κατά περίπτωση τεκμηριωτικό υλικό που επιβεβαιώνει την κάλυψη ελάχιστων απαιτήσεων επιλεξιμότητας της παραγράφου 2.3. Τα περιεχόμενα της δήλωσης προϊόντων και τα επιμέρους στοιχεία που θα υποβάλλονται κατά περίπτωση περιλαμβάνονται στο Παράρτημα ΙΙτου παρόντος Οδηγού.

Κάθε δήλωση ελέγχεται από τον Φορέα Υλοποίησης και Ελέγχου, ο οποίος αποφασίζει αναφορικά με την έγκριση/απόρριψη της. Τα αποτελέσματα κοινοποιούνται στον Προμηθευτή μέσω της ψηφιακής πλατφόρμας.

Σε περίπτωση απόρριψης, εφόσον αυτή οφείλεται σε ελλιπή τεκμηρίωση ή λάθος υποβολή στοιχείων, παρέχεται η δυνατότητα στον Προμηθευτή να υποβάλει αναθεωρημένη δήλωση προϊόντος, αφού συμπληρώσει, διορθώσει και τεκμηριώσει επαρκώς τα σημεία που οδήγησαν στην αρχική απόρριψη. Δηλώσεις νέων προϊόντων μπορούν να υποβάλλονται έως το τελευταίο ορόσημο λήξης αγορών του Προγράμματος, όπως αυτό ορίζεται στον Οδηγό.

Σε περίπτωση έγκρισης, το νέο προϊόν προστίθεται στο μητρώο εγκεκριμένου εξοπλισμού. Το σύνολο των εν ισχύ εγκεκριμένων προϊόντων συνθέτει ενιαίο μητρώο, το οποίο δύναται να είναι προσβάσιμο από τους ωφελούμενους του Προγράμματος και το ευρύ κοινό.

Προϊόν που έχει ενταχθεί στο ενιαίο μητρώο εγκεκριμένου εξοπλισμού είναι επιλέξιμο προς πώληση από οποιονδήποτε εγκεκριμένο προμηθευτή που είναι ταυτόχρονα έμπορος λιανικής (και όχι μόνο από αυτόν που προέβη στη δήλωση). Στην εξαιρετική περίπτωση όπου μετά την έγκριση ενός προϊόντος διαπιστωθεί ότι κάποιο από τα στοιχεία της αρχικής δήλωσης δεν είναι ακριβή ή κάποιες από τις δεσμεύσεις δεν τηρούνται σε βαθμό που να παραβιάζονται οι ελάχιστες απαιτήσεις του Προγράμματος, ο Φορέας Υλοποίησης και Ελέγχου μπορεί να αναστείλει προσωρινά τη διάθεση του συγκεκριμένου προϊόντος, προκειμένου να επανεξεταστεί ενδελεχώς η συγκεκριμένη περίπτωση.

Σημείωση: Ειδικά όσον αφορά στις επιδοτούμενες υπηρεσίες, δεν απαιτείται η προηγούμενη έγκριση ειδικού «κωδικού προϊόντος», αλλά θα αξιοποιούνται προεγκεκριμένοι (γενικοί) κωδικοί που θα προβλεφθούν από το Πρόγραμμα.

# Αγορά – Λήψη της επιχορήγησης

## Λήψη των επιταγών από εγκεκριμένους ωφελούμενους

Με την έκδοση των οριστικών αποτελεσμάτων αξιολόγησης και τη γνωστοποίηση τους, οι ωφελούμενοι των οποίων οι αιτήσεις εγκρίθηκαν, προχωρούν στην έκδοση των δύο (2) επιταγών (Vouchers) που τους αναλογούν, μέσω της ψηφιακής πλατφόρμας του Προγράμματος.

Κάθε επιταγή:

* + Έχει ψηφιακή μορφή.
  + Συνδέεται με συγκεκριμένο ωφελούμενο και δε μεταβιβάζεται.
  + Αφορά συγκεκριμένο ποσό (μέγιστη ονομαστική αξία και ποσοστό (%) επιχορήγησης).

Η πρώτη επιταγή αφορά την αγορά επιλέξιμου εξοπλισμού και η δεύτερη επιταγή αφορά τις αναγκαίες συμπληρωματικές υπηρεσίες.

Οι επιταγές (Vouchers) θα εμφανιστούν στο λογαριασμό του ωφελούμενου στην ψηφιακή πλατφόρμα του Προγράμματος. Επίσης, θα αποσταλούν μέσω προσωπικού ηλεκτρονικού ταχυδρομείου που έχει δηλώσει.

Τα στοιχεία που φέρει κάθε ψηφιακή επιταγή περιλαμβάνουν κατ’ ελάχιστον το(ν):

* + Μοναδικό κωδικό της επιταγής (Voucher ID).
  + Όνομα και ΑΦΜ του ωφελούμενου της επιταγής, καθώς και η επιβεβαιωμένη προσωπική ηλεκτρονική διεύθυνση στην οποία αποστέλλονται τα μηνύματα και οι κωδικοί μίας χρήσης.
  + Ποσοστό ενίσχυσης και τη μέγιστη ονομαστική της αξία.

## Επιλογή προϊόντων & υπηρεσιών - δέσμευση επιταγών από προμηθευτή

Οι ωφελούμενοι μπορούν να προμηθεύονται τον επιλέξιμο εξοπλισμό της επιλογής τους από έμπορο λιανικής της επιλογής τους που συμμετέχει στο Πρόγραμμα (σύμφωνα με τα οριζόμενα στην παράγραφο 5.3). Η αγορά μπορεί να πραγματοποιηθεί τόσο μέσω φυσικών καταστημάτων, όσο και μέσω απομακρυσμένων πωλήσεων (ηλεκτρονικών καταστημάτων). Η λίστα των εγκεκριμένων εμπόρων λιανικής θα αναρτάται στο διαδικτυακό τόπο του Προγράμματος. Επίσης, ενημέρωση μπορεί να παρέχεται και μέσω των καναλιών προώθησης και διαφήμισης των ίδιων των προμηθευτών.

Οι ωφελούμενοι μπορούν επίσης, να λάβουν επιδότηση για τις αναγκαίες συμπληρωματικές εργασίες εγκατάστασης του επιλέξιμου εξοπλισμού. Οι ωφελούμενοι μπορεί να προμηθεύονται τις σχετικές υπηρεσίες είτε από τους παραπάνω εμπόρους λιανικής, είτε απευθείας από επαγγελματίες και συνεργεία υδραυλικών εγκαταστάσεων που συμμετέχουν στο Πρόγραμμα. Η λίστα των εγκεκριμένων επαγγελματιών και συνεργείων υδραυλικών εγκαταστάσεων θα αναρτάται επίσης στο διαδικτυακό τόπο του Προγράμματος.

Μόνο εγκεκριμένοι (άμεσοι) προμηθευτές μπορούν να χρησιμοποιήσουν τις επιταγές που έχουν εκδοθεί και έχουν στην κατοχή τους οι ωφελούμενοι του Προγράμματος. Σε κάθε περίπτωση, τόσο ο προμηθευτής όσο και το προς πώληση προϊόν/υπηρεσία επιβεβαιώνονται αυτόματα (ως προς την επιλεξιμότητα τους) από την ψηφιακή πλατφόρμα του Προγράμματος, πριν την επιτυχή ολοκλήρωση μίας εξαργύρωσης.

Αφού επιλέξει προμηθευτή, ο ωφελούμενος μεταβιβάζει σε αυτόν την επιταγή που θα αξιοποιηθεί για την επιδότηση αγοράς του νέου εξοπλισμού. Ο δε προμηθευτής προχωρά στη διαδικασία προσωρινής δέσμευσης της επιταγής αυτής προς όφελός του στην ψηφιακή πλατφόρμα του Προγράμματος, καταχωρίζοντας:

* Το ΑΦΜ του ωφελούμενου.
* Τον κωδικό της επιταγής που θα δεσμεύσει.
* Κωδικό μίας χρήσης που αποστέλλεται στο πιστοποιημένο κινητό του ωφελούμενου και διασφαλίζει ότι δίνει τη συναίνεσή του για τη δέσμευση της επιταγής προς όφελος του συγκεκριμένου προμηθευτή.

Εφόσον η παραπάνω διαδικασία ολοκληρωθεί επιτυχώς, πραγματοποιείται η δέσμευση της επιταγής προς όφελος του συγκεκριμένου προμηθευτή.

Ο προμηθευτής θα κρατήσει την επιταγή και θα την εξαργυρώσει σε δεύτερο βήμα (αμέσως μετά τη δέσμευση ή σε μεταγενέστερο χρόνο) για να εξοφληθεί μερικώς το παραστατικό πώλησης, στο οποίο περιλαμβάνεται το επιδοτούμενο σύστημα.

Η δεσμευμένη επιταγή παραμένει σε αυτή την κατάσταση για χρονικό διάστημα 30 ημερών (ημερολογιακών), εντός του οποίου αναμένεται να ολοκληρωθεί η διαδικασία πώλησης. Η δέσμευση διασφαλίζει ότι στο διάστημα αυτό ο ωφελούμενος δεν μπορεί να αξιοποιήσει την ίδια επιταγή για να προβεί σε αγορά από άλλον προμηθευτή. Ο δικαιούχος διατηρεί το δικαίωμα να ζητήσει αποδέσμευση της επιταγής του (πριν παρέλθουν οι τριάντα ημέρες) αν θελήσει να αλλάξει προμηθευτή.

Μετά τη δέσμευση της επιταγής, ο ωφελούμενος και προμηθευτής μπορούν να προχωρήσουν στη διαδικασία αγοραπωλησίας. Εφόσον η πώληση δεν πραγματοποιηθεί εντός του μέγιστου χρονικού διαστήματος δέσμευσης, η επιταγή αποδεσμεύεται αυτόματα και είναι πάλι διαθέσιμη στον ωφελούμενο.

Η επιταγή δύναται να αποδεσμευθεί επίσης σε περίπτωση ακύρωσης μίας παραγγελίας πριν την ολοκλήρωσή της πώλησης. Στην περίπτωση αυτή και εφόσον δεν έχει παρέλθει το μέγιστο χρονικό διάστημα δέσμευσης, η αποδέσμευση θα πρέπει να δηλωθεί από τον ίδιο τον έμπορο λιανικής στην ψηφιακή πλατφόρμα του Προγράμματος, ώστε η επιταγή να περιέλθει και πάλι στη δικαιοδοσία του ωφελούμενου.

Συγκεκριμένα, όσον αφορά στην επιταγή υπηρεσιών:

Οι ωφελούμενοι κάνουν χρήση της επιταγής υπηρεσιών, συμπληρωματικά με την επιταγή προϊόντος. Η επιταγή υπηρεσιών μπορεί να μεταβιβαστεί:

1. Είτε σε έμπορο λιανικής που πέραν του προϊόντος τιμολογεί και τις σχετικές υπηρεσίες (πακέτο προϊόντος και υπηρεσιών).
2. Είτε σε χωριστό επαγγελματία ή συνεργείο υδραυλικών εγκαταστάσεων που θα αναλάβει τις σχετικές εργασίες ανεξάρτητα με τον παραπάνω έμπορο λιανικής.

Ο προμηθευτής θα κρατήσει την επιταγή και θα την εξαργυρώσει σε δεύτερο βήμα (αμέσως μετά τη δέσμευση ή σε μεταγενέστερο χρόνο) για να εξοφληθεί μερικώς το παραστατικό, στο οποίο περιλαμβάνονται οι παρεχόμενες υπηρεσίες.

Η δεσμευμένη επιταγή παραμένει σε αυτή την κατάσταση για χρονικό διάστημα 30 ημερών, χρόνος που απαιτείται για να έχει ολοκληρωθεί η πώληση και να παρασχεθούν οι συμπληρωματικές σε αυτή υπηρεσίες.

Ο μηχανισμός δέσμευσης της επιταγής υπηρεσιών λειτουργεί με τον ίδιο τρόπο όπως και στην περίπτωση του προϊόντος (διαδικασία προσωρινής δέσμευσης, διαδικασία και προθεσμία αποδέσμευσης κλπ.)

## Αγορά επιδοτούμενου επιλέξιμου εξοπλισμού

**Βήμα 1: Δοκιμαστική εξαργύρωση (προαιρετική)**

Μετά τη δέσμευση μίας επιταγής και πριν την εξαργύρωσή της, ο έμπορος λιανικής ανά πάσα στιγμή μπορεί να καταχωρήσει δοκιμαστικά στοιχεία προ-τιμολόγησης στην Ψηφιακή Πλατφόρμα του Προγράμματος για να διαπιστώσει:

* Εάν η επιταγή παραμένει δεσμευμένη και μπορεί να αξιοποιηθεί σε αγορά προϊόντος.
* Εάν δύναται να συνδυαστεί με συγκεκριμένο προϊόν του εμπόρου (εάν έχουν καταχωρηθεί κωδικοί εγκεκριμένου προϊόντος της σωστής κατηγορίας, οι οποίοι θα αναγνωριστούν και θα γίνουν αποδεκτοί κατά την εξαργύρωση).
* Το τελικό ποσό επιδότησης (την πραγματική αξία εξαργύρωσης της επιταγής, λαμβάνοντας υπόψη το συγκεκριμένο προϊόν και την τιμή του).

Η δοκιμή αυτή δεν παράγει κανένα αποτέλεσμα (η εξαργύρωση θεωρείται ως μη γενόμενη), μπορεί όμως να παράσχει χρήσιμες πληροφορίες στον έμπορο λιανικής και να χρησιμοποιηθεί για το σκοπό αυτό κατά το στάδιο της παραγγελίας ή πριν την τιμολόγηση.

**Βήμα 2: Αίτημα εξαργύρωσης επιταγών**

Ο προμηθευτής κατά την έκδοση του προβλεπόμενου παραστατικού, θα πρέπει να προχωρήσει σε αίτημα εξαργύρωσης της επιταγής, η οποία θα καλύψει μέρος της τιμής πώλησης της επιδοτούμενου επιλέξιμου εξοπλισμού και της δαπάνης των συμπληρωματικών υπηρεσιών. Κατά τη διαδικασία εξαργύρωσης, η οποία πραγματοποιείται με αυτοματοποιημένο τρόπο στην ψηφιακή πλατφόρμα του Προγράμματος από τον ίδιο τον προμηθευτή, γίνονται οι εξής ενέργειες:

* Δηλώνονται τα σχετικά με την πώληση στοιχεία (Ονοματεπώνυμο, ΑΦΜ, Προϊόν/Μοντέλο).
* Διενεργείται έλεγχος που επιβεβαιώνεται η επιλεξιμότητα της συναλλαγής.
* Η επιταγή προϊόντος συνδέεται πλέον με συγκεκριμένο επιλέξιμο εξοπλισμό και υπολογίζεται η τελική επιδότηση που θα καλύψει μέρος της τιμής πώλησής του.
* Η επιταγή υπηρεσίας συνδέεται με ένα γενικό κωδικό υπηρεσίας και υπολογίζεται η τελική επιδότηση που θα καλύψει μέρος του κόστους εργασιών.
* Επιβεβαιώνεται η επιτυχής ολοκλήρωση ή απόρριψη της εξαργύρωσης.

Κάθε αίτημα εξαργύρωσης αντιστοιχεί σε ένα παραστατικό πώλησης. Το προϊόν και η υπηρεσία μπορεί να τιμολογούνται σε ένα ή σε χωριστά παραστατικά, από τον ίδιο ή διαφορετικό προμηθευτή, επομένως μπορεί να αντιστοιχούν σε μία ή δύο εξαργυρώσεις. Το κάθε παραστατικό μπορεί να περιλαμβάνει τόσο τον επιλέξιμο προς επιδότηση προϊόν/υπηρεσία, όσο και μη επιλέξιμα προϊόντα και υπηρεσίες. Τα στοιχεία που τηρούνται ηλεκτρονικά σε κάθε εξαργύρωση με ευθύνη του εμπόρου λιανικής, περιλαμβάνουν κατ’ ελάχιστον:

* Το μοναδικό κωδικό της επιταγής (Voucher ID).
* Το εγκεκριμένο προϊόν/προεγκεκριμένη υπηρεσία (που περιλαμβάνεται στο μητρώο εγκεκριμένου εξοπλισμού), η αγορά του οποίου επιδοτείται με τη συγκεκριμένη επιταγή.
* Την τελική τιμή πώλησης του συγκεκριμένου προϊόντος/υπηρεσίας (καθαρή αξία και ΦΠΑ).
* Τη συνολική αξία του παραστατικού πώλησης και την εξόφληση του υπόλοιπου ποσού (πλην επιδότησης) από τον ωφελούμενο.
* Την ταυτοποίηση του παραστατικού πώλησης (ημερομηνία έκδοσης, σειρά/αριθμός κλπ.).
* Την αντίστοιχη ταυτοποίηση του παραστατικού διακίνησης αν αυτό διαφέρει από το παραστατικό πώλησης.

Ειδικά, όσον αφορά στην επιταγή προϊόντος

Μετά την επιτυχή εξαργύρωση της επιταγής προϊόντος, το σκέλος της πώλησης θεωρείται ολοκληρωμένο. Επομένως, δημιουργείται καταρχήν μία απαίτηση του εμπόρου – παραλήπτη της επιταγής αυτής για ισόποση πληρωμή του από το Πρόγραμμα.

Ειδικά όσον αφορά στην επιταγή υπηρεσιών:

Η εξαργύρωση της επιταγής δεν μπορεί να προηγείται της επιτυχούς εξαργύρωσης της αντίστοιχης επιταγής προϊόντος (θα πρέπει να συμβαίνει ταυτόχρονα ή να έπεται αυτής).

Ο προμηθευτής που προχωρά στην τιμολόγηση των υπηρεσιών και στην εξαργύρωση της αντίστοιχης επιταγής βεβαιώνει παράλληλα την καλή εκτέλεση των σχετικών εργασιών. Μετά την επιτυχή εξαργύρωση της επιταγής υπηρεσίας, και εφόσον έχει επίσης ολοκληρωθεί επιτυχώς και δεν έχει ακυρωθεί η πώληση του εξοπλισμού, δημιουργείται καταρχήν μία απαίτηση του προμηθευτή – παραλήπτη της επιταγής αυτής για ισόποση πληρωμή του από το Πρόγραμμα.

Η διαχείριση/εκκαθάριση των απαιτήσεων και η διενέργεια των πληρωμών αναλύονται στις παραγράφους 6.6 και 6.7 του παρόντος Οδηγού αντίστοιχα.

## Ακύρωση συναλλαγής πριν την καταβολή της επιχορήγησης

Ειδικά όσον αφορά στην επιταγή προϊόντος:

Ο ωφελούμενος είναι πιθανό να ακυρώσει την ήδη πραγματοποιθείσα συναλλαγή αγοράς επιλέξιμου εξοπλισμού και να επιστρέψει το επιδοτούμενο προϊόν, είτε με βάση τις δυνατότητες που του παρέχει το ισχύον νομοθετικό πλαίσιο, είτε με βάση την πολιτική επιστροφών του εκάστοτε προμηθευτή. Σε κάθε περίπτωση, εφόσον συντρέχει λόγος επιστροφής, αυτή θα πρέπει να γίνει το συντομότερο δυνατό για να είναι δυνατή η ακύρωση της εξαργύρωσης και η επαναχρησιμοποίηση της επιταγής σε νέα αγορά πριν το τέλος του Προγράμματος.

Για τους σκοπούς του Προγράμματος, περιπτώσεις ακυρώσεων πώλησης επιλέξιμου εξοπλισμού αντιμετωπίζονται ως εξής:

* Τυχόν ακύρωση/ επιστροφή πρέπει να πραγματοποιείται εντός χρονικού διαστήματος 30 ημερών από την επιτυχή εξαργύρωση μίας επιταγής προϊόντος, προκειμένου ο ωφελούμενος να έχει τη δυνατότητα να χρησιμοποιήσει την επιταγή σε νέα αγορά. Μετά την παρέλευση του ως άνω χρονικού διαστήματος:

1. Η επιταγή καθίσταται ανενεργή και η κατάστασή της δε δύναται πλέον να μεταβληθεί.
2. Τυχόν μεταγενέστερες επιστροφές ή αντικαταστάσεις αντιμετωπίζονται στο πλαίσιο της επόμενης ενότητας.

* Εντός του παραπάνω χρονικού διαστήματος, μία ακύρωση συναλλαγής οδηγεί και σε αντίστοιχη ακύρωση/ανάκληση της ήδη πραγματοποιθείσας εξαργύρωσης. Ο Προμηθευτής είναι υπεύθυνος να δηλώσει την ανάκληση της εξαργύρωσης στην ψηφιακή πλατφόρμα του Προγράμματος αμέσως μετά την έκδοση του αντίστοιχου παραστατικού που ακυρώνει την πώληση/επιστρέφει το προϊόν.

Σημειώνεται ότι, τυχόν προσωρινή́ επιστροφή́ των προϊόντων προς έλεγχο και επιδιόρθωση, είτε στο επισκευαστικό κέντρο που έχει δηλωθεί́ στην εγγύηση, είτε οπουδήποτε αλλού́ προβλέπεται, δεν απαιτεί ακύρωση της εξαργύρωσης. Τα προϊόντα παραμένουν στην κατοχή του ωφελούμενου και η αντίστοιχη επιταγή δύναται να εκκαθαριστεί, εφόσον έχουν καλυφθεί οι υπόλοιπες προϋποθέσεις.

Ειδικά όσον αφορά στην επιταγή υπηρεσιών:

Ο ωφελούμενος είναι πιθανό να ακυρώσει την ήδη τιμολογηθείσα συναλλαγή εφόσον δεν έχει λάβει ακόμα τις σχετικές με αυτή υπηρεσίες, πάντα με βάση τις δυνατότητες που του παρέχει το ισχύον νομοθετικό πλαίσιο, καθώς και την πολιτική ακυρώσεων του εκάστοτε προμηθευτή.

Για τους σκοπούς του Προγράμματος, περιπτώσεις ακυρώσεων υπηρεσιών αντιμετωπίζονται ως εξής:

* Τυχόν ακύρωση πρέπει να πραγματοποιείται εντός χρονικού διαστήματος 30 ημερών από την επιτυχή εξαργύρωση μίας επιταγής υπηρεσίας, προκειμένου ο ωφελούμενος να έχει τη δυνατότητα να χρησιμοποιήσει την επιταγή ξανά. Μετά την παρέλευση του ως άνω χρονικού διαστήματος:

1. Η επιταγή καθίσταται ανενεργή και η κατάστασή της δε δύναται πλέον να μεταβληθεί.
2. Τυχόν ακυρώσεις αντιμετωπίζονται στο πλαίσιο της επόμενης ενότητας.

* Εντός του παραπάνω χρονικού διαστήματος, μία ακύρωση συναλλαγής οδηγεί και σε αντίστοιχη ακύρωση/ανάκληση της ήδη πραγματοποιηθείσας εξαργύρωσης. Ο Προμηθευτής είναι υπεύθυνος να δηλώσει την ανάκληση της εξαργύρωσης στην ψηφιακή πλατφόρμα του Προγράμματος αμέσως μετά την έκδοση του αντίστοιχου παραστατικού που ακυρώνει την υπηρεσία.

Σημειώνεται επίσης ότι, τυχόν ακύρωση μίας εξαργύρωσης προϊόντος δεν οδηγεί σε αυτοδίκαιη ακύρωση της εξαργύρωσης της αντίστοιχης υπηρεσίας, εφόσον αυτά δεν βρίσκονται στο ίδιο (ακυρωθέν) παραστατικό. Όμως σε μία τέτοια περίπτωση, η αντίστοιχη επιταγή (της υπηρεσίας) δεν θα είναι ώριμη για πληρωμή, έως ότου συντρέξουν πάλι οι αναγκαίες συνθήκες επιτυχούς πώλησης.

## Χειρισμός περιπτώσεων επιστροφών μετά την καταβολή της επιχορήγησης

Μετά την παρέλευση της προθεσμίας των 30 ημερών της προηγούμενης ενότητας, την εκκαθάριση της επιταγής και την απόδοση της επιχορήγησης, τυχόν επιστροφές θα αντιμετωπίζονται στο πλαίσιο της συνήθους συναλλακτικής πρακτικής και των προβλεπόμενων από τους όρους της εργοστασιακής εγγύησης ή/και της εγγύησης του προμηθευτή.

## Περιοδική εκκαθάριση συναλλαγών (καθορισμός επιταγών προς πληρωμή)

Με κάθε εξαργύρωση επιταγής δημιουργείται καταρχήν μία, υπό προϋποθέσεις, απαίτηση του αντίστοιχου προμηθευτή για πληρωμή του από το Πρόγραμμα. Το ύψος της πληρωμής ισούται με το ποσό της εξαργύρωσης, το οποίο καταγράφεται στη συναλλαγή (εξαργύρωσης) ίσο με την ονομαστική αξία της κάθε επιταγής.

Η εκκαθάριση των συναλλαγών γίνεται σε μηνιαία βάση από το Φορέα Πληρωμών και περιλαμβάνει:

* Τον καθορισμό (έλεγχο και επιβεβαίωση) των επιταγών που έχουν ωριμάσει και πρέπει να πληρωθούν από το Πρόγραμμα.
* Τον προσδιορισμό των ποσών προς πληρωμή που αναλογούν σε κάθε προμηθευτή.

Μία επιταγή προϊόντος καθίσταται ώριμη προς πληρωμή, εφόσον συντρέχουν αθροιστικά οι ακόλουθες προϋποθέσεις:

* Έχει πραγματοποιηθεί επιτυχής εξαργύρωση της επιταγής σε αγορά επιλέξιμου εξοπλισμού, η οποία δεν έχει ακυρωθεί στη συνέχεια (η επιταγή παραμένει σε κατάσταση εξαργύρωσης), όπως τεκμηριώνεται από τις τηρούμενες συναλλαγές στην ψηφιακή πλατφόρμα του Προγράμματος.
* Η επιταγή έχει καταστεί οριστικά ανενεργή (έχει παρέλθει το χρονικό διάστημα αναμονής των 30 ημερών από την εξαργύρωση).
* Η επιταγή δεν έχει ήδη πληρωθεί σε προηγούμενη εκκαθάριση.

Μία επιταγή υπηρεσίας καθίσταται ώριμη προς πληρωμή, εφόσον συντρέχουν αθροιστικά οι ακόλουθες προϋποθέσεις:

* Έχει πραγματοποιηθεί επιτυχής εξαργύρωση της επιταγής σε τιμολόγηση συμπληρωματικών υπηρεσιών, η οποία δεν έχει ακυρωθεί στη συνέχεια (η επιταγή παραμένει σε κατάσταση εξαργύρωσης), όπως τεκμηριώνεται από τις τηρούμενες συναλλαγές στην ψηφιακή πλατφόρμα του Προγράμματος.
* Έχει πραγματοποιηθεί επιτυχής εξαργύρωση της αντίστοιχης επιταγής προϊόντος (έχει γίνει η αγορά επιλέξιμου εξοπλισμού), η οποία δεν έχει ακυρωθεί, όπως τεκμηριώνεται από τις τηρούμενες συναλλαγές στην ψηφιακή πλατφόρμα του Προγράμματος.
* Η επιταγή έχει καταστεί οριστικά ανενεργή (έχει παρέλθει το χρονικό διάστημα αναμονής των 30 ημερών από την εξαργύρωση).
* Η επιταγή δεν έχει ήδη πληρωθεί σε προηγούμενη εκκαθάριση.

Ο Φορέας Πληρωμών εντοπίζει - εξάγει τις επιταγές που πληρούν τις ανωτέρω προϋποθέσεις μέσα από την ψηφιακή πλατφόρμα του Προγράμματος και καταρτίζει λίστα πληρωμών ανά προμηθευτή με το σύνολο των εκκαθαρισμένων επιταγών που δύναται να προχωρήσουν σε πληρωμή. Η λίστα εγκρίνεται με απόφαση του αρμοδίου οργάνου του Φορέα Πληρωμών. Τα ποσά προς πληρωμή ανά προμηθευτή κοινοποιούνται στο Φορέα Υλοποίησης και Ελέγχουτου Προγράμματος και στους αντίστοιχους προμηθευτές προς ενημέρωση.

Παράλληλα, κάθε προμηθευτής έχει ανά πάσα στιγμή πρόσβαση, μέσω της ψηφιακής πλατφόρμας του Προγράμματος, στις επιταγές που αφορούν τις συναλλαγές του (δεσμεύσεις, εξαργυρώσεις). Με τον τρόπο αυτό μπορεί να:

* Διαπιστώσει εκ των προτέρων τις επιταγές που καθίστανται ώριμες για πληρωμή.
* Να υπολογίσει το ποσό της πληρωμής που του αναλογεί για κάθε μήνα.

Σε περίπτωση που για οποιοδήποτε λόγο ένας προμηθευτής διαπιστώνει ασυμφωνία των εκκαθαρισμένων συναλλαγών με τα λογιστικά δεδομένα που τηρεί στην εταιρία του, έχει δικαίωμα να υποβάλλει γραπτά τις αντιρρήσεις του, προσκομίζοντας το απαραίτητο αποδεικτικό υλικό, προτού ο Φορέας Πληρωμών να προβεί στη διενέργεια των πληρωμών της επόμενης παραγράφου.

## Διενέργεια πληρωμών – καταβολή ενισχύσεων

Μετά την έγκριση και κοινοποίηση των επικείμενων πληρωμών της προηγούμενης παραγράφου, ο Φορέας Πληρωμών προχωρά στην καταβολή του αναλογούντος ποσού ανά προμηθευτή, μέσω του τραπεζικού συστήματος. Οι πληρωμές γίνονται στους λογαριασμούς που έχουν δηλώσει οι προμηθευτές κατά την υποβολή της αίτησης Συμμετοχής τους στο Πρόγραμμα.

Οι πληρωμές γίνονται υπό την αίρεση διαθεσιμότητας των αντίστοιχων κονδυλίων. Οι πληρωμές του Προγράμματος προς τους προμηθευτές δεν λογίζονται ως αμοιβή για προμήθεια ή παροχή υπηρεσίας, ούτε καθ’ οποιονδήποτε τρόπο επιχορήγηση των ιδίων. Αποτελούν μία απευθείας ταμειακή ροή προς τους προμηθευτές για την κάλυψη μέρους της δαπάνης των ωφελούμενων. Σε κάθε περίπτωση, η επιδότηση αφορά τους ωφελούμενους και όχι τους προμηθευτές.

Ως υποκείμενο της ενίσχυσης νοείται ο ωφελούμενος, ο οποίος έχει χρησιμοποιήσει κατά την αγορά του επιλέξιμου εξοπλισμού επιταγές του Προγράμματος και έχει προμηθευθεί τον εξοπλισμό αυτόν και πιθανώς συμπληρωματικές υπηρεσίες, σε χαμηλότερη (επιδοτούμενη) τιμή. Η χορήγηση της ενίσχυσης συμπίπτει με το χρονικό σημείο εξαργύρωσης της επιταγής. Η χορήγηση του δικαιώματος ενίσχυσης έχει προηγηθεί και συμπίπτει με την ανακοίνωση των αποτελεσμάτων και την οριστική ένταξη του ωφελούμενου στο Πρόγραμμα.

Για την πληρωμή των προμηθευτών από το Πρόγραμμα, δεν απαιτείται έκδοση κάποιου παραστατικού από την πλευρά τους, δεδομένου ότι η αποζημίωση αφορά κάλυψη δαπάνης (τμηματική πληρωμή) στο ήδη υπάρχον παραστατικό μεταξύ προμηθευτή και ωφελούμενου. Επίσης, δεν απαιτείται κάποιο ειδικό αίτημα πληρωμής. Το εκκαθαρισμένο ποσό αποδίδεται αυτόματα στο σύνολό του, χωρίς κρατήσεις. Οι όποιες φορολογικές υποχρεώσεις απορρέουν από την έκδοση του αρχικού φορολογικού στοιχείου προς τον πελάτη- ωφελούμενο και δε σχετίζονται με την πληρωμή-εξόφληση μέρους του παραστατικού από το Πρόγραμμα.

Για τους σκοπούς του Προγράμματος και την πιθανή δήλωση/τεκμηρίωση των δαπανών στο Πρόγραμμα Δημοσίων Επενδύσεων, καθώς και σε κάθε εθνική ή κοινοτική αρμόδια αρχή ισχύουν τα παρακάτω:

* Κάθε εξαργυρωμένη επιταγή θα νοείται ως νομική δέσμευση.
* Η απόφαση του αρμοδίου Οργάνου του Φορέα Πληρωμών (με την υποστήριξη του Φορέα Υλοποίησης και Ελέγχου) για την εκκαθάριση-έγκριση της πληρωμής προς συγκεκριμένο προμηθευτή / ΑΦΜ θα θεωρείται το έγγραφο/παραστατικό της συναλλαγής (ελλείψει τιμολογίου από Ανάδοχο).
* Τα στοιχεία κατάθεσης των αντίστοιχων ποσών στο τραπεζικό λογαριασμό που έχει δηλώσει ο κάθε προμηθευτής θα λαμβάνονται ως απόδειξη πραγματοποίησης της πληρωμής.

Η πληρωμή προς τους προμηθευτές γίνεται με την επιφύλαξη τήρησης από μέρους τους των όρων και υποχρεώσεων που απορρέουν από το Πρόγραμμα και κυρίως:

* Την πώληση επιλέξιμου εξοπλισμού που συμμορφώνονται με τις απαιτήσεις του παρόντος Οδηγού.
* Την τήρηση της νομιμότητας στο πλαίσιο της κάθε συναλλαγής και την αποφυγή υπερτιμολογήσεων, ψευδών δηλώσεων, εικονικών τιμολογήσεων και μη έγκαιρης δήλωσης τυχόν επιστροφών που θα έπρεπε να οδηγήσουν σε ακύρωση της αντίστοιχης εξαργύρωσης.
* Την προσήκουσα ενημέρωση της Ψηφιακής Πλατφόρμας του Προγράμματος, μέσω της οποίας παρακολουθούνται όλες οι διαδικασίες πώλησης.
* Την τήρηση της αντίστοιχης τεκμηρίωσης (παραστατικά πώλησης, βιβλία αποθήκης, παραστατικά αγορών κλπ.) που αποδεικνύει τα παραπάνω και μπορεί να προσκομιστεί/επιδειχθεί σε περίπτωση δειγματοληπτικού ελέγχου.

Ο Φορέας Πληρωμών δύναται να ακυρώσει εκ των υστέρων ήδη εξαργυρωμένη επιταγή και να αρνηθεί την πληρωμή της στον προμηθευτή ή να απαιτήσει την επιστροφή ή συμψηφισμό των ήδη καταβληθέντων ποσών, αν στο μεταξύ διαπιστώσει ενδεχόμενη μη τήρηση των όρων του Προγράμματος από την πλευρά του. Στην περίπτωση αυτή εντάσσεται -μεταξύ άλλων- και ο εντοπισμός διαφορών στο είδος, που προκύπτουν μετά από καταμέτρηση του Φορέα Πιστοποίησης.

# Διάρκεια προγράμματος – Χρονικά ορόσημα και προθεσμίες

## Προκήρυξη

Ως ημερομηνία προκήρυξης του Προγράμματος νοείται η ημερομηνία δημοσίευσης του παρόντος Οδηγού. Με την προκήρυξη ενεργοποιείται ο μηχανισμός διαχείρισης και ενημέρωσης ωφελούμενων και προμηθευτών.

## Περίοδος Υποβολής & αξιολόγησης Αιτήσεων Χρηματοδότησης

Οι ωφελούμενοι υποβάλλουν αιτήσεις το διάστημα **από 20-12-2024** **έως 31-03-2024** κατόπιν ενημερωτικού δελτίου τύπου του Υπουργείο Περιβάλλοντος και Ενέργειας.

Οι προμηθευτές υποβάλλουν αιτήσεις το διάστημα **από** **30-02-2025 έως τη λήξη των αγορών του Προγράμματος**, όπως αυτό ορίζεται παρακάτω.

## Περίοδος ενστάσεων & οριστικής έγκρισης

Ενστάσεις μπορούν να υποβάλλονται εντός επτά (7) ημερολογιακών ημερών από την έγκριση και ανακοίνωση των προσωρινών αποτελεσμάτων. Μετά την ολοκλήρωση της εξέτασης των ενστάσεων, ακολουθεί η έγκριση και ανακοίνωση των οριστικών αποτελεσμάτων και η έκδοση των επιταγών για τις αιτήσεις των οποίων εγκρίνεται η χρηματοδότηση.

## Περίοδος αγορών – καταληκτική προθεσμία αγορών

Αγορές με χρήση επιταγών του Προγράμματος μπορεί να γίνονται από τους ωφελούμενους μέχρι και εξήντα (60) ημέρες από την έκδοση των επιταγών, ήτοι από την:

* Ημερομηνία έκδοσης της (αρχικής) Απόφασης επικύρωσης των αποτελεσμάτων οριστικής κατάταξης του Φορέα Υλοποίησης και Ελέγχουή
* Εκάστοτε ημερομηνία αναβάθμισης των σχετικών αιτήσεων από επιλαχούσες σε εγκεκριμένες από το Φορέας Υλοποίησης και Ελέγχου.

Ειδικά στις περιπτώσεις επιταγών, οι οποίες κατά την παρέλευση του παραπάνω οροσήμου των εξήντα (60) ημερών βρίσκονται σε κατάσταση δέσμευσης από προμηθευτή, η προθεσμία αγορών παρατείνεται κατά ακόμα δέκα πέντε (15) ημέρες, για την ολοκλήρωση της συγκεκριμένης συναλλαγής και αντίστοιχα για την εξαργύρωση των επιταγών από τον προμηθευτή που έχει δεσμεύσει την επιταγή.

Λαμβάνοντας υπόψη τα παραπάνω, **η καταληκτική ημερομηνία εξαργύρωσης επιταγών (αγορά επιλέξιμου εξοπλισμού και χρήση συμπληρωματικών υπηρεσιών) ορίζεται στις 23-09-2025**.

## Μεταβατική περίοδος

Δυνατότητα επιστροφών/ακυρώσεων συναλλαγών στο πλαίσιο του Προγράμματος, όπως ειδικότερα ορίζεται στην παράγραφο 6.4, μπορούν να πραγματοποιούνται έως και τριάντα (30) ημέρες από την λήξη της καταληκτικής προθεσμίας αγορών, χωρίς να λαμβάνονται υπόψη τυχόν παρατάσεις. Εντός του ίδιου διαστήματος επιτρέπεται η κατ’ εξαίρεση αγορά νέου προϊόντος/υπηρεσιών για αντικατάσταση του επιστραφέντος (νέα εξαργύρωση) μόνο για τις συναλλαγές που ακυρώθηκαν εντός της μεταβατικής περιόδου.

## Ολοκλήρωση πληρωμών

Οι περιοδικές πληρωμές προς τους προμηθευτές προβλέπεται να πραγματοποιούνται από τον επόμενο ημερολογιακό μήνα από το μήνα της επιτυχούς εξαργύρωσης των επιταγών, όπως αναφέρεται στην παράγραφο 6.6 «Περιοδική Εκκαθάριση συναλλαγών» του οδηγού του προγράμματος».

## Τροποποίηση προθεσμιών

Τυχόν αλλαγή των ανωτέρω προθεσμιών δύναται να πραγματοποιηθεί από το Φορέα Υλοποίησης και Ελέγχου, ο οποίος αξιολογεί την ανάγκη και τη δυνατότητα παράτασης με βάση τις πραγματικές συνθήκες κατά την εξέλιξη του Προγράμματος. Επίσης, ο Φορέας Υλοποίησης και Ελέγχου δύναται να ορίζει ειδικότερες προθεσμίες που σχετίζονται με επιμέρους βήματα του Προγράμματος.

# Έλεγχοι και διοικητικές επαληθεύσεις

## Διοικητικές επαληθεύσεις μέσω της Ψηφιακής Πλατφόρμας

Διοικητικές επαληθεύσεις πραγματοποιούνται στο σύνολο των εκδοθέντων επιταγών και των αντίστοιχων συναλλαγών με αυτοματοποιημένο τρόπο, μέσω της Ψηφιακής Πλατφόρμας του Προγράμματος.

Για τους σκοπούς του Προγράμματος, ως διοικητική επαλήθευση του φυσικού και οικονομικού αντικειμένου νοείται:

* Η επιβεβαίωση της επιλεξιμότητας του ωφελούμενου, όπως αυτή διασφαλίζεται μέσω ελέγχου και διασταύρωσης των στοιχείων του ωφελούμενου πριν την έγκριση της αίτησης Συμμετοχής του στο Πρόγραμμα.
* Η ταυτοποίηση του ωφελούμενου που διενεργεί τη συναλλαγή, όπως προκύπτει από τη χρήση προσωποποιημένης επιταγής καθώς και κωδικού μίας χρήσης (OTP) που αποστέλλεται σε πιστοποιημένο κινητό τηλέφωνο του ωφελούμενου και με το οποίο παρέχεται σε πραγματικό χρόνο η συναίνεσή του για τη δέσμευση της επιταγής από συγκεκριμένο έμπορο λιανικής,
* Η αγορά μόνο εγκεκριμένου / συμβατού με το πρόγραμμα εξοπλισμού, όπως προκύπτει από την ηλεκτρονική διασύνδεση της επιταγής κατά την εξαργύρωσή της, με κωδικό προϊόντος που έχει ήδη ενταχθεί στο ενιαίο μητρώο εγκεκριμένου εξοπλισμού.
* Η επιβεβαίωση του εύλογου του κόστους, όπως προκύπτει από την αυτόματη σύγκριση της τιμής πώλησης του επιδοτούμενου προϊόντος με την παρασχεθείσα ανώτατη προτεινόμενη λιανική τιμή κατασκευαστή.
* Η επιβεβαίωση ότι το ποσό επιχορήγησης τηρεί τα όρια του ύψους και της έντασης ενίσχυσης, όπως προκύπτει από τους αυτόματους ελέγχους κατά την εξαργύρωση της κάθε επιταγής. Επίσης η τεκμηρίωση της συναλλαγής μέσω των στοιχείων των παραστατικών που καταχωρούνται κατά την εξαργύρωση στην ψηφιακή πλατφόρμα.

## Διενέργεια επιπλέον δειγματοληπτικών ελέγχων από τους αρμόδιους Φορείς

Πέραν των διοικητικών επαληθεύσεων, ο Φορέας Υλοποίησης και Ελέγχου δύνανται να πραγματοποιούν δειγματοληπτικούς ελέγχους σε ωφελούμενους και σε προμηθευτές που συμμετέχουν στο Πρόγραμμα, προκειμένου να διαπιστωθεί η ορθή τήρηση των διαδικασιών και όρων του Προγράμματος. Η στόχευση των ελέγχων και ο καθορισμός του δείγματος μπορεί να βασίζεται,

* Σε τυχαία επιλογή.
* Σε ανάλυση στατιστικών δεδομένων.
* Ως απόκριση σε αναφορές και καταγγελίες από τρίτα μέρη.

Σε περίπτωση διενέργειας ελέγχου, οι ελεγχόμενοι υποχρεούνται να διευκολύνουν τα αρμόδια όργανα και να παρέχουν κάθε αναγκαία πληροφορία και στοιχεία σχετικά με την υλοποίηση του Προγράμματος και τη συμμετοχή τους σε αυτό. Έλεγχος μπορεί να πραγματοποιηθεί επιτόπια ή/και εξ’ αποστάσεως (ηλεκτρονικά), μέσω παροχής από τους ελεγχόμενους συγκεκριμένων πληροφοριών ή τεκμηρίων που θα ζητηθούν.

Όσον αφορά ειδικά στους προμηθευτές, οι δειγματοληπτικοί έλεγχοι μπορεί να σχετίζονται με:

* Την επιβεβαίωση των προϋποθέσεων Συμμετοχής του προμηθευτή στο Πρόγραμμα.
* Την επιλεξιμότητα των προϊόντων που συμμετέχουν στο Πρόγραμμα.
* Την επιβεβαίωση των δηλωθεισών συναλλαγών, όπως αυτές μπορεί να διασταυρωθούν με τα στοιχεία που τηρεί η επιχείρηση και οι συνεργάτες της, με στόχο την αποφυγή εικονικών συναλλαγών.

# Υποχρεώσεις Συμμετεχόντων

## Βασικές Υποχρεώσεις Προμηθευτών

Οι εγκεκριμένοι προμηθευτές καθ’ όλη τη διάρκεια Συμμετοχής τους στο Πρόγραμμα, καλούνται:

* Να τηρούν απαρέγκλιτα τους όρους του παρόντος Οδηγού.
* Να τηρούν τις διαδικασίες συναλλαγών που προβλέπονται από το Πρόγραμμα για την πώληση των επιδοτούμενων προϊόντων και την εξαργύρωση των επιταγών.
* Να υποβάλουν αίτηση Συμμετοχής προκειμένου να συμμετάσχουν στο Πρόγραμμα, υποβάλλοντας τα αναγκαία στοιχεία και δικαιολογητικά.
* Να διαθέτουν προς πώληση μόνο προϊόντα που τηρούν τα ελάχιστα χαρακτηριστικά του Προγράμματος και σε κάθε περίπτωση, μόνο όσα έχουν λάβει προηγούμενη έγκριση από τον Φορέας Υλοποίησης και Ελέγχου και έχουν ενταχθεί στο ενιαίο μητρώο εγκεκριμένου εξοπλισμού.
* Να μην εκδίδουν τιμολόγια για την πώληση του επιλέξιμου εξοπλισμού ανά κατηγορία που επιδοτούνται από το Πρόγραμμα, δεδομένου ότι αφορούν ενισχύσεις ιδιωτών και μπορούν να εκδίδουν αποκλειστικά αποδείξεις Λιανικής Πώλησης.
* Να βεβαιώνουν την καλή εκτέλεση της εγκατάστασης του επιλέξιμου εξοπλισμού ανά κατηγορία.
* Να εγγράφονται στην Ψηφιακή Πλατφόρμα του Προγράμματος και να καταγράφουν τα βήματα/κινήσεις και τις αντίστοιχες πληροφορίες που προβλέπονται από τις διαδικασίες του παρόντος οδηγού.
* Να αποφεύγουν αθέμιτες πρακτικές και κάθε ενέργεια εκμετάλλευσης των όρων του Προγράμματος, ενδεικτικά μέσω της διενέργειας εικονικών συναλλαγών με ή χωρίς τη συναίνεση και τη συνεργασία των ωφελούμενων.
* Να τηρούν τους κανόνες δημοσιότητας του Προγράμματος. Να κάνουν χρήση του λογότυπου του Προγράμματος, να ακολουθούν τις κατευθυντήριες οδηγίες που περιγράφονται στην επίσημη διαδικτυακή πύλη και να παραπέμπουν σε αυτή, σε κάθε σχετική με το Πρόγραμμα διαφήμιση.
* Να διατηρούν προς επίδειξη το σύνολο του υλικού τεκμηρίωσης των συναλλαγών (παραστατικά πώλησης και διακίνησης, λογιστικές εγγραφές κλπ.).
* Να συμμετέχουν σε τυχόν ελέγχους, διευκολύνοντας τα αρμόδια όργανα και παρέχοντας κάθε αναγκαία σχετική πληροφορία.

Η μη τήρηση των παραπάνω όρων από προμηθευτή δύναται να αποτελέσει λόγο μη πληρωμής του από το Πρόγραμμα και αιτία αποκλεισμού του από αυτό. Σε περίπτωση που η μη συμμόρφωση βεβαιώνεται μετά την καταβολή της αναλογούσας επιχορήγησης, αναζητείται εντόκως το ποσό της επιχορήγησης που αφορά τις περιπτώσεις μη συμμόρφωσης, σύμφωνα με τις κείμενες διατάξεις.

## Βασικές Υποχρεώσεις Ωφελούμενων

Οι ωφελούμενοι οφείλουν να αποδεχθούν τους ακόλουθους όρους για τη συμμετοχή τους στο Πρόγραμμα:

* Να τηρούν απαρέγκλιτα τους όρους του Προγράμματος.
* Να υποβάλουν μία μόνο αίτηση Χρηματοδότησης ανά ΑΦΜ με ακριβή και αληθή στοιχεία, η οποία να αφορά την κύρια ή τη δευτερεύουσα κατοικία τους.
* Να βεβαιώσουν ότι εάν η κατοικία είναι ενοικιαζόμενη/παραχωρούμενη υπάρχει συναίνεση του ιδιοκτήτη. Στη περίπτωση της ενοικιαζόμενης κατοικίας είναι απαραίτητη και δήλωσης πληροφοριακών στοιχείων μίσθωσης ακίνητης περιουσίας (Μισθωτήριο Ακινήτου).
* Εφόσον αγοράσουν τον επιλέξιμο εξοπλισμό με χρήση της επιταγής του Προγράμματος, να βεβαιώσουν ότι αυτή θα εγκατασταθεί στην κατοικία που έχει καταγραφεί στην αίτηση Χρηματοδότησης.
* Να μη μεταβιβάσουν την επιταγή προς χρήση από τρίτο πρόσωπο που δεν αφορά την κατοικία η οποία αναγράφεται στην αίτηση Χρηματοδότησης.
* Να μη έχουν λάβει και να μην λάβουν στο μέλλον άλλη δημόσια επιχορήγηση που αφορά την αγορά του συγκεκριμένου επιλέξιμου εξοπλισμού.
* Να αποφεύγουν αθέμιτες πρακτικές και κάθε ενέργεια εκμετάλλευσης των όρων του Προγράμματος, ενδεικτικά μέσω της διενέργειας εικονικών συναλλαγών.
* Να διατηρήσουν προς επίδειξη το σύνολο του κατά περίπτωση προβλεπόμενου υλικού τεκμηρίωσης που σχετίζεται με την αγορά (πχ. απόδειξη αγοράς) έως και δύο (2) έτη μετά το τέλος του Προγράμματος.
* Να δεχθούν να υπαχθούν σε πιθανό προγραμματισμένο επιτόπιο έλεγχο από αρμόδιες ελεγκτικές αρχές μετά από πρότερη συνεννόηση, διευκολύνοντας τα αρμόδια όργανα και παρέχοντας κάθε αναγκαία σχετική πληροφορία.

Η μη τήρηση των παραπάνω όρων από τον ωφελούμενο αποτελεί λόγο αποκλεισμού του από το Πρόγραμμα. Σε περίπτωση που η μη συμμόρφωση βεβαιώνεται μετά την καταβολή της αναλογούσας επιχορήγησης, αναζητείται εντόκως το ποσό της επιχορήγησης σύμφωνα με τις κείμενες διατάξεις.

Το εν λόγω ποσό επιστρέφεται εντόκως από την ημερομηνία που τέθηκε στη διάθεση του ωφελούμενου, με βάση τουλάχιστον το επιτόκιο ανάκτησης που ορίζεται, για κάθε ημερολογιακό έτος, από την Ευρωπαϊκή Επιτροπή και δημοσιεύεται στην Επίσημη Εφημερίδα της Ευρωπαϊκής Ένωσης και το οποίο καθορίζεται σύμφωνα με την Ανακοίνωση της Επιτροπής σχετικά με την αναθεώρηση της μεθόδου καθορισμού των επιτοκίων αναφοράς και προεξόφλησης (2008/C 14/06).

## Συνέπειες μη τήρησης υποχρεώσεων – ανάκτηση ενισχύσεων και δημοσιονομικές διορθώσεις

Σε περίπτωση κατά την οποία, σε οποιοδήποτε στάδιο του Προγράμματος ή μετά την ολοκλήρωση αυτού διαπιστωθεί, βάσει ελέγχων που διενεργούν τα αρμόδια εθνικά ή ενωσιακά όργανα, η μη τήρηση των υποχρεώσεων προμηθευτών ή/και ωφελούμενων, ο Φορέας Υλοποίησης και Ελέγχουπροβαίνει στις απαραίτητες ενέργειες:

* Για την τροποποίηση της αρχικής απόφασης έγκρισης και την ανάκληση των σχετικών αιτήσεων χρηματοδότησης.
* Επιπλέον, εφόσον απαιτείται, για τη δημοσιονομική διόρθωση και την ανάκτηση των ενισχύσεων από τις αρμόδιες Αρχές ή την αναπροσαρμογή αυτών.

Αναλόγως των ευρημάτων των ελέγχων, τα ποσά της ανάκτησης μπορεί να καταλογίζονται:

* Στους προμηθευτές του Προγράμματος, οι οποίοι είναι οι αποδέκτες των πληρωμών (σε περιπτώσεις που τα ευρήματα σχετίζονται με δική τους μη συμμόρφωση).
* Στους ωφελούμενους, οι οποίοι είναι οι τελικοί αποδέκτες της ενίσχυσης (σε περίπτωση που τα ευρήματα σχετίζονται με δική τους μη συμμόρφωση).

Οι προμηθευτές ή ωφελούμενοι (κατά περίπτωση) δύνανται να υποβάλλουν ένσταση κατά της παραπάνω απόφασης ανάκλησης, ως ακολούθως:

* Εφόσον από την απόφαση δεν προκύπτει δημοσιονομική διόρθωση:

1. H ένσταση υποβάλλεται προς τον Φορέα Υλοποίησης και Ελέγχου εντός προθεσμίας τριάντα (30) ημερών από την κοινοποίηση του πορίσματος του ελέγχου.
2. Η ένσταση εξετάζεται από τον Φορέα Υλοποίησης και Ελέγχου, τόσο ως προς τη νομιμότητα της πράξης όσο και ως προς την ουσία της υπόθεσης, εντός προθεσμίας εξήντα (60) ημερών από την υποβολή της ένστασης.

* Εφόσον από την απόφαση προκύπτει δημοσιονομική διόρθωση και υποχρέωση επιστροφής ενίσχυσης:

1. Η ένσταση υποβάλλεται εγγράφως προς τον αρμόδιο Φορέας Υλοποίησης και Ελέγχου, στο πλαίσιο της διαδικασίας έκδοσης απόφασης δημοσιονομικής διόρθωσης, εντός προθεσμίας τριάντα (30) ημερών από την κοινοποίηση του πορίσματος του ελέγχου.
2. Η ένσταση εξετάζεται από τον αρμόδιο Φορέας Υλοποίησης και Ελέγχου τόσο ως προς τη νομιμότητα της πράξης, όσο και ως προς την ουσία της υπόθεσης. Η απόφαση επί της ένστασης εκδίδεται από τη Φορέας Υλοποίησης και Ελέγχου εντός προθεσμίας εξήντα (60) ημερών από την υποβολή της ένστασης.

Η υποχρέωση ανάκτησης της ενίσχυσης δύναται σε περίπτωση μη τήρησης των όρων του Καν. 2023/2831, κατά την οποία το εν λόγω ποσό επιστρέφεται εντόκως από την ημερομηνία που τέθηκε στη διάθεση του ωφελούμενου. Το επιτόκιο που εφαρμόζεται είναι τουλάχιστον ίσο με το επιτόκιο αναφοράς που ορίζεται, για κάθε ημερολογιακό έτος, από την Ευρωπαϊκή Επιτροπή και δημοσιεύεται στην Επίσημη Εφημερίδα της Ευρωπαϊκής Ένωσης και το οποίο καθορίζεται σύμφωνα με την Ανακοίνωση της Επιτροπής σχετικά με την αναθεώρηση της μεθόδου καθορισμού των επιτοκίων αναφοράς και προεξόφλησης (2008/C14/06).

1. ΜΣΣ: Μέλος Συμφώνου Συμβίωσης [↑](#footnote-ref-2)